title: Matkatoimisto Hispania

text: Matkatoimisto Hispania Oy on suomalainen valmismatkojen järjestäjä. Ranta- ja kaupunkimatkojen lisäksi toimisto tuottaa golf-matkoja, aktiivimatkoja sekä ryhmämatkoja. Hispania käyttää matkoillaan Finnairin suoria lentoja.


title: Matkatoimisto Hispania

text: Hispanian perustivat vuonna 1995 espanjalaiset Hèctor Vilaseca ja Josè Luis Alvaro. Aluksi toimitsto tuotti valmismatkoja ja lentoja vain Espanjan rannikolle. Vuonna 2005 valikoimaa laajennettiin ja Hispania aloitti valmismatkojen myynnin myös Portugalin Azoreille. Nykyään toimisto järjestää matkoja Espanjan ja Azoreiden lisäksi myös Maltalle sekä Egyptin Hurghadaan, Madeiralle ja Mallorcalle.


title: Matkatoimisto Hispania

text: Matkatoimisto lopetti toimintansa toukokuussa 2012 ja yritys asetettiin konkurssiin 21. toukokuuta 2012.


title: Suden arvoitus

text: Suden arvoitus on Raimo O. Niemen ohjaama suomalainen seikkailuelokuva vuodelta 2006. Sen tapahtumat sijoittuvat Pohjois-Suomeen pieneen kylään luonnon keskelle.


title: Suden arvoitus

text: Elokuvan pääosissa näyttelevät nuoret Tiia Talvisara ja Janne Saksela. Muina esiintyjinä ovat muun muassa Miia Nuutila, Kari-Pekka Toivonen, Vuokko Hovatta ja Peter Franzén.


title: Suden arvoitus

text: "Suden arvoitus" -elokuvan ohjaaja Raimo O. Niemi tunnetaan erityisesti menestyselokuvan "Poika ja ilves" ohjaajana. Kuvaaja on moninkertainen Jussi-palkittu Kari Sohlberg. Elokuva on kuvattu Kuusamossa ja sen ympäristössä loppukesällä 2005 ja kevättalvella 2006. Elokuvan ensi-ilta oli 15. joulukuuta 2006.


title: Suden arvoitus

text: Elokuvassa nähtävät sudet ovat koiran ja suden risteytyksiä eli koirasusia.


title: Suden arvoitus

text: 12-vuotias Salla asuu lappilaisessa kylässä. Hänen isänsä on poliisi ja äitinsä kotiäiti. Eräänä kauniina talvipäivänä hän näkee tunturilla kylän lähistöllä susia. Hänen löytönsä kantautuu kyläläisten korviin, ja pian susien jäljille lähtee Venesmaa koiransa Simon ja kahden kaverinsa kanssa. Salla aikoo pelastaa sudet Venesmaalta ja saa siihen tehtävään avukseen naapurin pojan Matiaksen. Yhdessä he pelastavat sudenpennut Venesmaan käsistä. Samalla Sallalla on vaikea päätös, kun äitejä onkin kaksi ja lapsia yksi.


title: Élie Bayol

text: Élie Marcel Bayol (28. helmikuuta 1914 Marseille, Ranska – 25. toukokuuta 1995 La Ciotat, Ranska) oli ranskalainen Formula 1 -kuljettaja, joka kilpaili Osca- ja Gordini-talleissa. Uransa alkuvaiheilla Bayol kilpaili muun muassa Formula 2 -luokassa.


title: Élie Bayol

text: Hänen Formula 1 -uransa kattaa 7 kilpailua viiden vuoden aikana. Kahden vuoden Oscalla ajamisen jälkeen Bayol siirtyi vuonna 1954 Gordini-talliin Jean Behran tallikaveriksi. Hän keräsi koko F1-uransa aikana kaksi MM-pistettä, jotka molemmat tulivat Argentiinan Grand Prix'n viidennestä sijasta vuonna 1954. Lisäksi hän sijoittui neljänneksi kilpailussa Paussa, mutta kilpailu ei kuulunut MM-sarjaan.


title: Matti Kujasalo

text: Matti Kalervo Kujasalo (s. 28. helmikuuta 1946 Helsinki) on suomalainen taidemaalari ja -graafikko. Hän opiskeli Vapaassa taidekoulussa 1964 ja Suomen taideakatemian koulussa 1964–1968. Kujasalo toimi 1980-luvulla opettajana ja rehtorina Suomen Taideakatemian koulussa.


title: Matti Kujasalo

text: Kujasalo tekee konstruktivistisia, usein mustavalkoisia geometrishenkisiä maalauksia, jotka ovat lähellä op-taidetta. Hän kiinnostui konstruktivismista opiskeluaikanaan. Jo Kujasalon ensimmäisessä yksityisnäyttelyssä vuonna 1970 oli systemaattisia ja konstruktivistisia teoksia. Kujasalon teoksiin tuli mukaan myös sarjallinen muuntelu ennen 1970-luvun loppua.


title: Matti Kujasalo

text: Alkuvaiheessa Kujasalo käytti voimakkaita värejä ja tasaisia väripintoja, mutta värit alkoivat vähentyä. Ensimmäinen mustavalkoinen maalaus on vuodelta 1975. Mustan ja valkoisen ohella Kujasalo on sittemmin käyttänyt vain himmeää siniharmaata.


title: Matti Kujasalo

text: Kujasalo osallistui Suomen edustajana Venetsian biennaaliin vuonna 1980. Hän oli myös Helsingin Juhlaviikkojen Vuoden taiteilija vuonna 1994. Lisäksi hänelle on myönnetty Suomen Leijonan Pro Finlandia -mitali. Vuonna 2010 Kujasalo palkittiin Ruotsin kuninkaan jakamalla Prinssi Eugenin mitalilla. Samana vuonna valittiin Suomen parhaaksi taidekirjaksi Galerie Anhavan kustantama "Matti Kujasalo".


title: Matti Kujasalo

text: Kujasalon puoliso on taiteilija Marjatta Palasto.


title: Rakel Liehu

text: Rakel Maria Liehu (o.s. Tuomi, s. 3. syyskuuta 1939 Nivala) on suomalainen kirjailija. Liehu valmistui Helsingin yliopistosta filosofian kandidaatiksi vuonna 1963. Hän toimi valmistumisensa jälkeen äidinkielen ja historian opettajana Raahen yhteislyseossa vuosina 1963–1964. Hänen vuonna 2003 julkaistu romaaninsa "Helene", joka kertoo Helene Schjerfbeckin elämästä, nosti hänet Suomen tunnetuimpien ja arvostetuimpien kirjailijoiden joukkoon. Hän oli ehdokkaana Pohjoismaiden neuvoston kirjallisuuspalkinnon saajaksi vuonna 2005. Vuonna 2008 hän sai kirjallisuuden valtionpalkinnon. Rakel Liehun tytär on filosofi ja kirjailija Heidi Liehu.


title: Marika Mäkelä

text: Marja-Leena (Marika) Mäkelä (o.s. Koskinen; s. 12. huhtikuuta 1947 Oulu) on suomalainen taidemaalari.


title: Marika Mäkelä

text: Mäkelä opiskeli Suomen Taideakatemian koulussa 1969–1973. Hän piti ensimmäisen yksityisnäyttelynsä Helsingissä vuonna 1974. Mäkelä toimi Suomen Taideakatemian koulun yliopettajana vuosina 1983–1985. Hän on opettanut taidetta myös Taideteollisessa oppilaitoksessa. Omia taidenäkemyksiään Mäkelä on syventänyt ulkomailla muun muassa Ranskassa, Japanissa ja Yhdysvalloissa.


title: Marika Mäkelä

text: Mäkelä on maalannut suuria maalauksia, joiden värinkäyttöä on luonnehdittu taitavaksi ja vaikutelmaa toiminnalliseksi, ja hän onkin värien ja materiaalien suvereeni yhdistelijä. Öljy, akryyli, kvartsihiekka, pigmentti, lyöntimetalli ja lehtikulta ovat erilaisina yhdistelminä löytäneet tiensä niin kangas- kuin puupohjallekin. Materiaalin tuntu on maalauksissa vahvasti esillä. Kehityksen myöhemmässä vaiheessa Mäkelän taiteessa on alkanut näkyä veistoksellisuutta reliefimäisen pinnan muodossa, ja 1990-luvun alussa Mäkelä siirtyi maalausten lisäksi entistä voimakkaammin grafiikan pariin.


title: Marika Mäkelä

text: Mäkelän vanhemmat ovat suojelupäällikkö, majuri evp. Urho Koskinen ja Suoma Koskinen, o.s. Toivonen. Isänsä majuriuran vuoksi perheessä vaalittiin isänmaallisia arvoja. Kasarmialueen elämä ja varsinkin sen eristyneisyys vaikuttivat Mäkelän lapsuudessa hänen sisäisen rikkautensa kehittymiseen ja olivat eräänlainen alkusysäys hänen myöhemmälle kehitykselleen kansainvälisesti tunnetuksi ja palkituksi taiteilijaksi.


title: Marika Mäkelä

text: Mäkelä oli vuosina 1974–1994 naimisissa taidemaalari Jukka Mäkelän kanssa, ja heillä on vuonna 1977 syntynyt poika. Hänellä on myös vuonna 1993 syntynyt tytär elokuvaohjaaja Antti Rajalinin kanssa.


title: Jukka Rintala

text: Jukka Rintala (s. 9. huhtikuuta 1952 Pori) on suomalainen muotisuunnittelija.


title: Jukka Rintala

text: Suomen tunnetuimpiin muotisuunnittelijoihin kuuluva Rintala on valmistunut Taideteollisesta korkeakoulusta vuonna 1976. Hänet tunnetaan erityisesti tasavallan presidentin Itsenäisyyspäivän juhlavastaanotolle kutsutuille suunnittelemistaan iltapuvuista. Rintalan mukaan suurin osa hänen suunnittelemistaan Linnan juhlien puvuista on kuitenkin muiden kun julkkisnaisten yllä. Hän on suunnitellut paljon myös vaatetusteollisuudelle. Rintalan ensimmäinen työpaikka oli Friitala, jonka jälkeen hän suunnitellut vaatteita muun muassa Marimekolle, Nansolle, Suomen Höyhenelle ja solmio- ja silkkihuivikokoelman Matexille. Rintala on suunnitellut myös sisustustekstiilejä, mattoja ja tapetteja, koruja ja lasiesineitä.


title: Jukka Rintala

text: Marraskuussa 2006 tasavallan presidentti myönsi hänelle Suomen Leijonan Pro Finlandia -mitalin. Jukka Rintalan pitkäaikainen työpari on visualisti Matti Vaskelainen.


title: Pentti Sammallahti

text: Pentti Ilmari Sammallahti (s. 18. helmikuuta 1950 Helsinki) on suomalainen valokuvaaja.


title: Pentti Sammallahti

text: Sammallahti aloitti valokuvausharrastuksen 1960-luvulla ja kuvasi muun muassa ihmisiä ja heidän muovaamaa elinympäristöä. Hän valmistui ylioppilaaksi vuonna 1970 ja kirjoittautui Helsingin yliopiston opiskelemaan taidehistoriaa, musiikkitiedettä ja matematiikkaa, muttei suorittanut opintoja. Vuosina 1970–1973 Sammallahti työskenteli Matti A. Pitkäsen mustavalko- ja värilaboratorion hoitajana.


title: Pentti Sammallahti

text: Vuosina 1974–1976 Sammallahti oli valokuvauksen opettaja Lahden taidekoulussa. Hän toimi Taideteollisessa korkeakoulussa valokuvataiteen tuntiopettajana vuosina 1974–1987, virkaa toimittavana lehtorina 1987–1989 ja väliaikaisena apulaisprofessorina 1989–1991. Vuonna 1991 Sammallahti sai valtion 15-vuotisen taiteilija-apurahan ja lopetti opetustyön. Vuonna 2001 Taideteollinen korkeakoulu myönsi hänelle kunniatohtorin arvonimen.


title: Pentti Sammallahti

text: Ensimmäisen yksityisnäyttelynsä "Kaupunki on painajainen" Sammallahti piti vuonna 1971. Ulkomailla hänen ensimmäinen yksityisnäyttelynsä oli vuonna 1977 Ruotsissa, Gotlannin taiteilijoiden talossa Visbyssä. Sammallahdella on ollut yksityisnäyttelyjä 20 maassa. Vuonna 2004 Pariisissa järjestettiin Henri Cartier-Bressonin säätiön avajaisnäyttely, johon Cartier-Bresson oli valinnut sata valokuvaajasuosikkiaan, Sammallahti näiden joukossa. Vuosina 2010–2011 Suomen valokuvataiteen museossa oli esillä Sammallahden näyttely Retrospektiivi, joka esitteli hänen elämäntyötään. Vuonna 2012 Sammallahdelta ilmestyi myös retrospektiivinen valokuvateos "Täällä kaukana", joka sisältää hänen valokuviaan vuosila 1964–2011.


title: Pentti Sammallahti

text: Sammallahti on saanut valtion taidepalkinnon vuosina 1976, 1979 ja 1992. Hän on saanut myös Kritiikin Kannukset -palkinnon (1980), Daniel Nyblin -palkinnon (1986), Uudenmaan läänin taidepalkinnon (1989), Samuli Paulaharjun palkinnon (1995), Suomen Kulttuurirahaston palkinnon (1997) ja Suomen Taideyhdistyksen kirjallisuuspalkinnon (2006). Sammallahdelle myönnettiin Pro Finlandia -mitali vuonna 2006.


title: Pentti Sammallahti

text: Kielitieteilijä Pekka Sammallahti on Pentti Sammallahden isoveli. Sammallahti on naimisissa ja hänellä on neljä lasta.


title: Marita Viitasalo-Pohjola

text: Varpu Marita Hannele Viitasalo-Pohjola (s. 13. joulukuuta 1948 Mäntyharju) on suomalainen pianisti ja lehtori. Tasavallan presidentti myönsi hänelle marraskuussa 2006 Suomen Leijonan Pro Finlandia -mitalin.


title: Marita Viitasalo-Pohjola

text: Viitasalon isä oli kuoronjohtaja ja Ullavan kuvataiteen ja musiikin viikon taiteellinen johtaja Väinö Viitasalo. Marita Viitasalon sisar on huilutaiteilija Eeva Viitasalo-Korolainen, ja suuri osa muustakin perheestä on musiikkialalla tai harrastaa musiikkia.


title: Marita Viitasalo-Pohjola

text: Viitasalo suoritti diplomin Sibelius-Akatemiasta 1972. Hän suoritti loppututkinnon Accademia di Santa Ceciliassa Roomassa ja opiskeli Dieter Weberin johdolla Wienissä Hochschule für Musik und Darstellende Kunst, jossa hän suoritti diplomin 1976. Hän on saavuttanut kolmannen sijan Maj Lind -pianokilpailussa 1968. Hän opettaa pianonsoittoa Sibelius-Akatemiassa ja on vuodesta 1989 Espoon pianoviikon taiteellinen johtaja.


title: Marita Viitasalo-Pohjola

text: Viitasalo on pitänyt eri puolilla maailmaa omia konsertteja ja tehnyt paljon yhteistyötä Soile Isokosken kanssa. Vuonna 1986 hän perusti Trio Finlandia, jonka kanssa hän on kiertänyt Euroopassa, Amerikassa ja Aasiassa. Klassisen ohjelmiston lisäksi trio on esittänyt suomalaista nykymusiikkia. Hän on tehnyt soololevyjä, muun muassa Sibeliusta, ja levytyksiä myös esimerkiksi Soile Isokosken kanssa.


title: Marita Viitasalo-Pohjola

text: Marita Viitasalon puoliso on laulaja (barytoni) ja konserttitoimiston johtaja, merkonomi Pekka Kalervo Pohjola (s. 14. elokuuta 1944 Pori).


title: Nicola Wheeler

text: Nicola Wheeler (s. 4. huhtikuuta 1974 Burnley) on englantilainen näyttelijä, joka tunnetaan Nicola Kingin roolista saippuasarjasta "Emmerdale".


title: Nicola Wheeler

text: Vuonna 2006 hän voitti brittiläisen saippuaoopperan palkinnon.


title: Formula 1 -kausi 1956

text: Formula 1 -kausi 1956 oli seitsemäs Formula 1 -kausi. Kausi alkoi 22. tammikuuta ja loppui 2. syyskuuta 1956 kahdeksan kilpailun jälkeen. Mestaruuden voitti argentiinalainen Juan Manuel Fangio, jolle mestaruus oli jo neljäs ja kolmas peräkkäinen. Kausi oli jälleen italialaistallien hallintaa kausien 1950–1953 tapaan.


title: Taganrog

text: Taganrog () on satamakaupunki Asovanmeren rannalla Rostovin alueella Etelä-Venäjällä. Siellä on noin 257 681 asukasta (2010 väestönlaskenta). Vuonna 1698 perustettu Taganrog on Venäjän ensimmäisiä ja edelleen tärkeimpiä satamia. Se tunnetaan parhaiten kirjailija Anton Tšehovin syntymäpaikkana.


title: Taganrog

text: Taganrogin linnoitus- ja satamakaupungin perusti Pietari Suuri 12. syyskuuta 1698. Kaupungin kasvu ja kehitys liittyvät kiinteästi Venäjän keisarikunnan pitkäaikaiseen pyrkimykseen saada itselleen meriyhteys. Vielä 1600-luvulla Venäjä oli käytännössä sisämaavaltio, sillä sen satamat olivat kaukana pohjoisessa. Pietari Suuren tärkeimpiä tavoitteita oli vallata maalleen meriyhteys sekä Itämerelle että Mustallemerelle, ja jälkimmäinen kävi parhaiten Asovan kautta. Hän hyökkäsi Turkkiin Asovanmeren rannikolle 1695 ja seuraavana vuonna sai sen pohjoispään hallintaansa rakennutettuaan samalla pienen laivaston. Laivastoa laajennettiin ja sen komentajana F. A. Golovin seurasi sveitsiläistä François Lefortia. Muita komentajia olivat amiraalit Cornelius Cruys ja Jan van Rees.


title: Taganrog

text: Taganrog perustettiin Venäjän laivaston ensimmäiseksi tukikohdaksi. Kaupunki suunniteltiin laivastotukikohdan ympärille yksityiskohtaisella asemakaavalla, mikä vielä tuohon aikaan oli Venäjällä harvinaista. Cornelis Cruys toimi linnoituksen päällikkönä sen alkuajat ja muutamassa vuodessa kaupunkikin lähti kasvuun.


title: Taganrog

text: Jo vuonna 1711 Taganrogista oli tullut 8 000 asukkaan keskus. Tuolloin kuitenkin oli puhjennut uusi sota Venäjän ja Turkin (Ottomaanien valtakunta) välille. Turkkilaiset kukistivat Pietari Suuren joukot ja Venäjä joutui luovuttamaan Asovan takaisin Turkille ja tuhoamaan Taganrogin. Seuraavien vuosikymmenten ajan alue oli yleensä turkkilaisten hallussa ja kaupunki raunioina.


title: Taganrog

text: Vuonna 1769 venäläiset valtasivat taas alueen ja Katariina Suuri perusti Taganrogin uudelleen. Siitä tuli virallisesti osa Venäjää rauhansopimuksessa 1774. Kaupungin asuttivat nyt kreikkalaiset siirtolaiset, jotka tulivat eri puolilta Mustanmeren pohjoisrannikkoa. Tätä voinee pitää historian toistumisena, sillä antiikin aikana lähes samalla paikalla oli sijainnut kreikkalainen siirtokunta. Vauraat kreikkalaiset tukivat avokätisesti Taganrogin nousevaa kulttuuria, ja eri alojen asiantuntijoita saapui sinne Ranskasta ja Italiasta saakka.


title: Taganrog

text: 1700-luvun lopussa kaupungin ilme muuttui, sillä Venäjä oli nyt saanut haltuunsa koko Asovanmeren ja Krimin, eikä Taganrog siten enää ollut elintärkeä laivaston satama. Siitä kehittyi sen sijaan suuri kauppasatama ja viljanviennin keskus. Aleksanteri I edisti tätä antamalla sille erioikeuksia kuten kuvernöörinistuimen, joka toimi vuosina 1802–1887. Aleksanteri I kuoli ollessaan Taganrogissa dekabristikapinan aikaan 1825.


title: Taganrog

text: Vilkas kauppa ja satamatoiminta rikastutti Taganrogin kauppiaita, ja kaupungista tuli 1800-luvulla eräs eteläisen Venäjän tärkeimmistä teollisuuskeskuksista. Vuosisadan loppupuolella belgialaiset sijoittajat ja yritykset perustivat sinne suurteollisuutta kuten rauta- ja terästehtaan. Donetsin laakion kivihiilen ja teollisuustuotteiden vienti kasvattivat sataman liikennettä.


title: Taganrog

text: Kulttuuripuolella merkittävin oli 1860-luvulta lähtien toiminut teatteri, jonka ylpeytenä oli italialainen ooppera. Nuori Anton Tšehov sai kaupungin teatterista paljon vaikutteita. Myöhemmin oli tunnettu näyttelijä Faina Ranevskaja, hänkin kotoisin Taganrogista, puolestaan suuri Tšehovin ihailija.


title: Taganrog

text: Taganrog on lähellä Ukrainan rajaa ja siellä on edelleen jälkiä aiemmasta väestön rikkaudesta. Kreikkalaiset olivat pitkään merkittävässä asemassa, ja kaupungissa oli paljon juutalaisia. Satamassa vieraili aluksia kaikkialta Välimeren alueelta. Erityisesti italialaisia merimiehiä oli paljon. Eräs heistä, Giuseppe Garibaldi, liittyi Italian vapautusliikkeeseen juuri Taganrogissa 1833, hänestä tuli myöhemmin sen kuuluisin jäsen. 1800-luvun puolivälin jälkeen kaupunkiin tuli paljon italialaisia ja venäläisiä kauppiaita.


title: Taganrog

text: 1900-luvun mittaan Taganrog venäläistyi ja sen suhteellinen merkitys väheni muiden kaupunkien, kuten läheisen Rostovin, kasvaessa. Venäjän vallankumouksen aikaan 1918 kaupunki oli jonkin aikaa saksalaisilla ja sitten yli vuoden valkoisilla Donin kasakoilla, kunnes talvella 1919–1920 puna-armeija valtasi sen.


title: Taganrog

text: Toisessa maailmansodassa Saksa miehitti kaupunkia 1941–1943.


title: Taganrog

text: Sotien jälkeen Neuvostoliiton viimeisinä vuosikymmeninä Taganrog kasvoi taas voimakkaasti ja siitä tuli jälleen Rostovin alueen teollisuuskeskus. Yksi tähän vaikuttaneista tekijöistä oli lentokonetehdas Berijev. Neuvostoliiton kaatuminen ja talouslama merkitsi 1990-luvulla hyvin vaikeita aikoja raskaan teollisuuden kaupungille, mutta tilanne on viime aikoina vähitellen parantunut.


title: Taganrog

text: Taganrog sijaitsee Asovanmeren rannalla joidenkin kymmenien kilometrien päässä Ukrainan rajasta. Se on Rostovin alueen lounaisosassa ja alueen pääkaupunkiin, noin miljoonan asukkaan Rostoviin, on matkaa runsaat 70 km. Varsinainen kaupunki ei sijaitse aivan meren rannalla vaan läheisellä kukkulalla meren ja arojen välissä, mikä tekee siitä varsin tuulisen paikan. Alun perin sotilastarkoituksia silmällä pitäen suunniteltuna kaupunkina Taganrogin pääkadut ovat suoria, hyvin leveitä ja jatkuvat pitkälle. Kaupungissa on paljon arkkitehtonisia nähtävyyksiä, kuten uusbarokkilainen Alferakin palatsi. Taganrogissa muistetaan myös kaupungin historiaan liittyviä tärkeitä henkilöitä, kuten usein siellä vieraillutta Giuseppe Garibaldia. Näyttelijä Faina Ranevskaja on samaten merkittävä. Kaikkein kuuluisin on tietenkin Anton Tšehov, josta muistutetaan kaikkialla. Taganrogissa on Tšehov-museo, ja kaikki hänen kaupungissa tapahtuneeseen toimintaansa liittyvät rakennukset synnyinkodista alkaen on säilytetty ja niitä vaalitaan huolellisesti.


title: Raimo O. Niemi

text: Raimo O. Niemi (s. 20. joulukuuta 1948 Lahti) on suomalainen elokuvaohjaaja. Useita koko perheen seikkailuelokuvia ohjanneen Niemen elokuvatuotanto käsittelee pääasiassa nuoria ja lapsia. Hän on ohjannut televisionäytelmiä, -elokuvia ja -sarjoja niin MTV:lle kuin Yleisradiollekin. Niemi valmistui vuonna 1976 Moskovan elokuvainstituutista.


title: Raimo O. Niemi

text: Niemen ohjaama "Puhalluskukkapoika ja taivaankorjaaja" (2002) palkittiin parhaana pohjoismaisena lyhytelokuvana. Kansainvälisillä elokuvafestivaaleilla hän on saanut tunnustusta koko perheen elokuvastaan "Poika ja ilves" (1998), joka saavutti Suomessa myös laajan katsojakunnan. Toinen hänen koko perheelle suunnatuista luontoseikkaluelokuvistaan on "Suden arvoitus" (2006).


title: Raimo O. Niemi

text: Niemi on käsikirjoittanut useita televisiosarjoja ja nuorten draaman nimeltä "Kissan kuolema". Niemen elokuvia on esitetty Suomen lisäksi Saksassa, Norjassa, Sveitsissä ja Luxemburgissa. Niemelle myönnettiin valtion taiteilijaeläke 2013.


title: Jarkko Tiainen

text: Jarkko Tiainen (s. 15. kesäkuuta 1967, Lappeenranta) on suomalainen näyttelijä, joka on esiintynyt muun muassa Yleisradion TV2:n esittämissä Maalaiskomedia-televisiosarjoissa "Vain muutaman huijarin tähden", "Peräkamaripojat", "Mooseksen perintö" ja "Turvetta ja timantteja" kirkkoherra Matias Pohdon roolissa sekä ohjelmasarjassa "Kaken pesula" Kaken roolissa.


title: Kryptinen laji

text: Kryptinen laji tarkoittaa eliöryhmää, joka ulkoasunsa perusteella on täysin identtinen jonkin toisen eliölajin kanssa, mutta joka muodostaa oman eliölajinsa. Kryptiset lajit muodostavat ryhmiä, joissa lajien välisiä eroja on melko vaikea havaita. Erottavana tekijänä voi toimia esimerkiksi käyttäytyminen tai ero DNA:ssa. Kryptisten lajien ryhmän muodostavat esimerkiksi "Chrysopidae"-harsokorennot, jotka on luokiteltu lajeiksi ääntelyn perusteella, ja kenttämyyrän ja idänkenttämyyrän lajipari.


title: Aivottomuus

text: Aivottomuus eli anenkefalia on epämuodostuma, jossa sikiö syntyy ilman suurinta osaa aivoista. Anenkefalia todetaan yleensä ennen lapsen syntymää ultraäänitutkimuksella. Aivottomuuden aiheuttaa hermostoputken sulkeutumishäiriö, joka tapahtuu raskauden varhaisessa vaiheessa, 22.–28. raskauspäivän tienoilla. Monesti siitä kärsivä lapsi syntyy kuolleena. Vaikka anenkefalinen lapsi olisi vielä raskauden loppuvaiheessa elossa, hän todennäköisesti kuolee synnytyksessä tai pari tuntia sen jälkeen. Jotkut kuitenkin elävät useita päiviä tai viikkoja, jopa pidempään.


title: Aivottomuus

text: Anenkefaliasta kärsivältä lapselta puuttuvat isoaivot. Jäljellä oleva aivojen osa on usein paljas, ilman luun tai nahan peittoa. Aivoton lapsi on useimmiten kuurosokea, tajuton ja kykenemätön tuntemaan kipua. Isoaivojen puuttumisen vuoksi hänellä ei ole mahdollisuutta saavuttaa tilaa, jota nykytietämyksen mukaan pidetään tietoisuutena. Hän saattaa kuitenkin refleksinomaisesti hengittää taikka reagoida ääneen tai kosketukseen. Ainoa anenkefaliaan käytettävissä oleva hoito on elintoimintojen ylläpitäminen.


title: Aivottomuus

text: Suomessa vuosina 1993–2004 syntyneistä sadasta tuhannesta lapsesta keskimäärin kolme oli aivottomia. Samalla aikavälillä naisista, jotka kuulivat tulevansa saamaan anenkefalisen lapsen, 89 prosenttia päätti valita raskaudenkeskeytyksen.


title: Aivottomuus

text: Jos nainen on synnyttänyt yhden anenkefaliasta tai spina bifidasta kärsivän lapsen, hänen riskinsä saada toinen on noin viisi prosenttia. Tiedetään, että anenkefalisen lapsen synnyttämisen riskiä kasvattavat tiettyjen epilepsialääkkeiden käyttö ja se, että joku lähisukulainen on aiemmin synnyttänyt anenkefalialapsen. Viimeaikaisissa tutkimuksissa on todettu äidin raskausaikana riittävässä määrin nauttiman foolihapon (B9-vitamiinin) pienentävän sikiön mahdollisuutta syntyä anenkefalisena.


title: Ylimuonio

text: Ylimuonio ("puhekielessä myös "Ylikylä"") on kylä Lapin-läänin luoteisosassa, Muonion kunnassa, 12 km Muonion kirkonkylältä valtatie 21 pitkin pohjoiseen, Muonionjoen rannalla. Vuonna 2003 kylässä oli 225 asukasta, keski-iän ollessa noin 42 vuotta. Ylimuonion kohdalla Muonionjoki virtaa länsi-itä suuntaisesti ja kylän sijainti pohjoisrannalla on varsin edullinen. Rantaniittyjen takaa kohoaa Utkuvaara, jonka maasto muuttuu karummaksi. Kylän läpi kulkee valtatie 21 ja sen kanssa samansuuntaisesti vanha kylätie, jonka varteen asutus on pääosin keskittynyt. Ylimuonion kylään kuuluu kolme kulmakuntaa: Kajanki 7 km koilliseen, Noidanpola 7 km Kilpisjärven suuntaan ja Nulusniemi 3 km Muonioon päin.


title: Ylimuonio

text: Ylimuonion ensimmäiset asukkaat olivat metsästäjiä ja kalastajia. Varhaisimmat merkit asutuksesta antavat olettaa, että asutus on syntynyt entisille kalakentille. Ensimmäiset merkit pysyvästä asutuksesta ovat 1600-luvun alkupuolelta. Ylimuonion ensimmäinen asukas oli Muhoksen Laitasaaren Ähkälästä kotoisin oleva Tapani Klavunpoika Ähkyinen, joka meni naimisiin Muonion ensimmäisen asukkaan Olli Ollinpoika Tulkin tyttären kanssa. Tapani Klavunpojalla oli poika Klaus ja tytär Briitta. Klaun puolelta tulevat Muotkan ja Mattilan suvut ja Briitan puolelta Kokkojen suvut eli nykyiset Rantakokot ja Mäkikokot.


title: Ylimuonio

text: Ylimuoniossa kuten Muoniossa asutus kehittyi nopeammin kuin muualla samalla korkeudella juuri jokivarsiniittyjen ja kalavesien ansiosta. Luonnon niittyjä raivattiin myös viljan viljelykseen. Tärkein viljelykasvi oli ohra. Ylimuonio kilpaili Alamuonion, nykyisen Muonion, kanssa kunnan keskuspaikasta pitkään, aina 1930-luvulle asti. Kuvaavaa on muun muassa se, että Muonion ensimmäinen kansakoulu aloitti toimintansa Ylimuoniossa vuonna 1898. Ylimuonion koulu päätti 109-vuotisen taipaleensa syksyllä 2007. Tie Ylimuonioon saatiin aivan 1900-luvun alussa. Sitä ennen joki oli ollut tärkein kulkuväylä. Tällöin Ylimuoniossa oli asukkaita 400 ja se oli vankka maa- ja metsätalouskylä. Myös muut toimeentulomuodot esimerkiksi kalastus ja poronhoito olivat hyvin edustettuina.


title: Ylimuonio

text: Ylimuonio säästyi Lapin sodalta lähes täysin. Näin ollen kylän rakennuskanta on osin hyvinkin vanhaa. Vanhimmat käytössä olevat rakennukset ovat 1700-luvun lopulta.


title: Ylimuonio

text: Noin vuonna 1840 ylimuoniolaiset rakensivat rukoushuoneen Ruostenrannalle Ruotsin puolelle, koska Venäjän silloinen hallitsija oli kieltänyt hengellisen kokoontumisen muualle kuin kirkkoon. Tätä kyseistä rukoushuonetta kutsuttiin koulutuvaksi. Siellä ovat muun muassa Lars Levi Laestadius ja Juhani Raattamaa käyneet useita vuosia pitämässä seuroja. Koulutuvassa pidettiin seuroja noin 30 vuoden ajan, jonka jälkeen oli mahdollista kokoontua jälleen Suomen puolella kodeissa. Rukoushuoneen tarve lisääntyi 1900-luvulle tullessa ja 1930-luvulla päätettiin rakentaa kylään uusi rukoushuone. Rukoushuone valmistui vuoden 1946 juhannusseuroihin. Ylimuoniossa toimii edelleen vanha seuraperinne pyhärukoukset, joita järjestetään sunnuntaisin kodeissa.


title: Ylimuonio

text: Ylimuonio kuuluu karuihin pohjoisiin ylänköseutuihin. Kuitenkin esimerkiksi kuusiraja kulkee hieman Ylimuonion pohjoispuolelta. Alue on jokseenkin mantereinen ja vähäsateinen. Keskimääräinen sademäärä on noin 450 mm/v ja vuoden keskilämpötila on –1 °C. Pääasiallinen maalaji on moreeni, joka on paikoin ohuehkon muta- tai turvekerroksen peittämä. Peruskallio on lähinnä gneissiä. Alueelle on tyypillistä suuret suot. Pääasialliset suotyypit ovat korpi ja räme, joskin Ylimuonion alueella on muutama suuri neva, esimerkiksi Lortinvuoma noin 1800 ha. Vallitseva turve on sara- ja rahkaturve. Tärkeimmät puulajit ovat mänty ja kuusi. Myös koivua esiintyy yleisesti. Alueen metsätyyppi on variksenmarja-mustikkatyyppi. Kasvukausi kestää 120-125 vrk.


title: Ylimuonio

text: Kylän läheisyydessä kohoaa muun muassa Könkäsen- ja Ruototunturi, sekä aivan kylän vieressä Mielmukkavaara. Alueen luonnonoloihin vaikuttaa myös alueen vesistö. Tärkein tietenkin on kylän editse virtaava Muonionjoki. Alueen järvistä mainittakoon Utkujärvi.


title: Ylimuonio

text: Ylimuoniolle on ollut perinteisesti ominaista hyvä yhteishenki. Aikaisemmin, kun elettiin luontaistalouden varassa, maanviljely karuissa luonnonoloissa vaati suuria yhteisiä ponnistuksia. Nykyisin perinnettä vaalitaan talkoilla. Ylimuoniolaisille on tärkeää muun muassa joka toinen vuosi järjestettävät juhannusseurat rukoushuoneella, mikä hoidetaan täysin talkoovoimin, sekä oma metsästysseura Ylimuonio-Kajanki kairamiehet, minkä eteen miehet tekevät töitä pitkin vuotta yhdessä. Vanheinpainyhdistys ylläpitää Meän koulua, kurssi- ja leirikoulupaikkaa, vanhassa asuntola-kansakoulu-rakennuksessa.


title: Mustaneontetra

text: Mustaneontetra ("Hyphessobrycon herbertaxelrodi") on tetrojen heimoon kuuluva parvikalalaji, joka muistuttaa neontetraa.


title: Mustaneontetra

text:
Mustaneontetra on noin 4-5 senttimetrin mittainen (ns. standardimitta eli pituus kuonon kärjestä pyrstöevän tyveen).
Mustaneontetra on kotoisin Etelä-Amerikasta, tarkemmin Paraguay-joesta.
Sen elinympäristöä ovat tummavetiset matalikot, joissa on tumma pohja ja runsaasti kaatuneita puunrunkoja ja oksistoa. Akvaario-olosuhteissa tärkeää on tumma pohja-materiaali.


title: Mustaneontetra

text:
Mustaneontetra on parvikala, joka ui akvaarion keski- ja yläosissa.
Mustaneontetrojen parveen, kuten muidenkin pienten tetrojen parviin tulisi kuulua ainakin 10 yksilöä, jotta käyttäytyminen olisi mahdollisimman luonnonmukaista. Mustaneontetra lienee helpoimpia akvaariokaloja hoitaa.


title: Mustaneontetra

text: Mustaneontetra vaatii vettä, jonka pH on 5,5-7,5, kovuus


title: Gospel Music Hall of Fame

text: Gospel Music Hall of Fame on Gospel Music Associationin vuonna 1971 perustama Hall of Fame -tyylinen listaus, joka pyrkii tuomaan esiin tärkeitä gospel-musiikin artisteja ja yhtyeitä.


title: Suomen aforismiyhdistys

text: Suomen aforismiyhdistys on perustettu 2005 Helsingissä. Yhdistyksen tarkoituksena on edistää aforismin asemaa Suomessa ja koota yhteen aforismeja kirjoittavat ja niistä kiinnostuneet henkilöt. Yhdistys järjestää aforismiaiheisia tapahtumia ja kilpailuja sekä tuo aforistiikkaa esiin tiedotusvälineissä ja kirjallisuuskeskusteluissa.


title: Suomen aforismiyhdistys

text: Yhdistys harjoittaa julkaisutoimintaa Pilke-julkaisusarjan kautta yhteistyössä Into Kustannus Oy:n kanssa. Yhdistys jakaa Samuli Paronen -palkintoa aforistiikan parissa ansioituneille henkilöille sekä Vuoden aforismikirja -palkintoa.


title: Suomen aforismiyhdistys

text: Yhdistyksen puheenjohtajana on toiminut kirjailija Marko Laihinen vuodesta 2015.


title: Suomen aforismiyhdistys

text: Suomen aforismiyhdistyksen perustamisen päivämääränä 18. huhtikuuta vietetään joka vuosi valtakunnallista aforismipäivää.


title: Edith van Dijk

text: Edith van Dijk (s. 6. huhtikuuta 1973, Haastrecht, Etelä-Hollanti) on entinen alankomaalainen avovesi- ja maratonuimari, joka on voittanut monia maailman- ja Euroopan-mestaruuksia pitkäkestoisella urallaan. Vuonna 2003 van Dijk ui Englannin kanaalin läpi.


title: Edith van Dijk

text: van Dijk zwekroniek.comissa (hollanniksi)


title: Cleveland Cavaliers

text: Cleveland Cavaliers on NBA:n Itäisen konferenssin Keskistä divisioonaa Ohion Clevelandissa pelaava joukkue, jonka päävalmentajana toimii Tyronn Lue. Joukkue pelaa kotiottelunsa Quicken Loans Arenalla. Cavaliersin historian merkittävimpiin pelaajiin lukeutuu LeBron James, ensimmäinen varaus. Vuonna 1970 perustettu Cavaliers ylsi vuosina 2007 ja 2015 NBA:n finaaleihin kokien tappiot, kunnes se vuonna 2016 voitti Jamesin johdolla ensimmäisen mestaruutensa.


title: Cleveland Cavaliers

text: Kun Cleveland Cavaliers perustettiin vuonna 1970, sen valmentajana toimi Bill Fitch. Joukkue oli koko sarjan heikoin joukkue voitettuaan vain viisitoista kaikkiaan 82 pelistä. Jo seuraavana vuonna se paransi peliään varattuaan Austin Carrin, jonka ympärille joukkue alkoi myöhemmin rakentua. Kauden 1975–1976 alkaessa joukkueessa pelasi sen ajan nimimiehiä jo enemmänkin. Carrin lisäksi Cavaliers oli saanut riveihinsä Bingo Smithin, Jim Chonesin, Dick Snyderin ja Nate Thurmondin, joiden avulla valmentaja Fitch johdatti joukkueensa sen ensimmäisiin pudotuspeleihin. Suorituksestaan Fitch sai kauden parhaan valmentajan palkinnon. Cavaliers kuitenkin putosi pudotuspeleistä kolmannella kierroksella hävitessään Boston Celticsille. Vuonna 1986, kun joukkueen omistajuus oli vaihtunut jo pariin otteeseen, sai Cavaliers riveihinsä onnistuneiden vaihtojen ja varauksien jälkeen Brad Daughertyn, Mark Pricen ja Larry Nancen, jotka olivat aikansa huippupelaajia. Nämä pelaajat johdattivat Clevelandin pudotuspeleihin 8 kertaa 9 kauden aikana. Vuonna 1989 "Cavs" joutui vastakkain Chicago Bullsin kanssa. Pudotuspelit käytiin paras viidestä -menetelmällä ja voitot ennen viimeistä ottelua olivat tasan 2–2. Cleveland johti ratkaisuottelua yhdellä pisteellä. kun peliaikaa oli jäljellä kolme sekuntia. Chicago pelasi pallon Michael Jordanille, joka upotti heittonsa sisään, vaikka Cavaliersin Craig Ehlo yritti kovasti häritä. Seuraavan kerran "Cavs" pääsi pudotuspeleihin vasta kaudella 1991–1992, jolloin se hävisi taas Chicagolle 4–2.


title: Cleveland Cavaliers

text: Tähän päättyi yksi Cavaliersin aikakausi joukkueen kantavien voimien Pricen, Nancen ja Daughertyn vetäytyessä eläkkeelle. Tämän jälkeen Cleveland alettiin tuntea NBA:n parhaana puolustusjoukkueena. Takamies Terrell Brandonin johdolla joukkue sai hieman arvostustaan takaisin muttei onnistunut luomaan samanlaista aikakautta kuin kausien 1986–1992 joukkue. Hieman myöhemmin Žydrūnas Ilgauskasin ja Ricky Davisin siirryttyä Cavaliersiin joukkue paransi tasoaan mutta ei saavuttanut suurempaa menestystä.


title: Cleveland Cavaliers

text: Myöhemmin Cavaliers rakentui pitkälti luottomies LeBron Jamesin, ison laiturin Ben Wallacen, sentteri Žydrūnas Ilgauskasin, takamies Daniel Gibsonin ja laituri Delonte Westin varaan. James johdatti joukkuettaan eteenpäin, voittoja tuli runsaasti enemmän verrattuna muutamaan vuoteen taaksepäin. Kaudella 2006–2007 Cleveland sijoittui Keskisessä divisioonassa ja koko Itäisessä konferenssissa toiseksi Detroit Pistonsin jälkeen. Pudotuspeleissä se voitti Washington Wizardsin 4–0, New Jersey Netsin 4–2 ja Detroit Pistonsin 4–2 ja selviytyi seurahistoriansa ensimmäiseen finaaliottelusarjaansa San Antonio Spursia vastaan. Spurs vei kuitenkin mestaruuden otteluvoitoin 0–4 viimeisen, Clevelandissa pelatun ottelun päätyttyä numeroihin 82–83. Kaudella 2007–2008 Cleveland sijoittui konferenssissaan neljänneksi ja voitti ensimmäisellä pudotuspelikierroksella Washington Wizardsin 4–2 mutta hävisi mestaruuden sittemmin vieneelle Boston Celticsille 3–4.


title: Cleveland Cavaliers

text: Kauden 2013 jälkeisenä kesänä Cavaliers hankki sentteri Andrew Bynumin. Suomea edustava Erik Murphy siirtyi joukkueeseen kaudella 2014.


title: Cleveland Cavaliers

text: Tammikuussa 2016 Cavaliers erotti päävalmentajansa David Blattin, ja hänen paikkansa otti apuvalmentajana toiminut Tyronn Lue. Cavaliers ylsi lopulta toisena vuonna peräkkäin loppuotteluihin, joissa se sai jälleen vastaansa Warriorsin. Cavaliers nousi loppuotteluissa NBA:n historian ensimmäisenä joukkueena 1–3-tappioasemasta mestaruuteen, joka oli sen seurahistorian ensimmäinen. Ensimmäisenä pelaajana 50 vuoteen kuudensissa perättäisissä NBA-loppuotteluissa pelannut, finaalien arvokkaimmaksi pelaajaksi valittu LeBron James teki mestaruuden ratkaisseessa ottelussa tripla-tuplan. Cavaliersin mestaruus päätti ns. Clevelandin kirouksen eli 52 vuoden ajanjakson, jona kaupungin suuret urheilujoukkueet eivät olleet voittaneet mestaruutta. Cavaliersin voitoonparaatiin Clevelandissa osallistui arvioiden mukaan yli miljoona ihmistä.


title: Cleveland Cavaliers

text: Cavaliers ylsi NBA:n loppuotteluun myös keväällä 2017 ja 2018 mutta hävisi molemmilla kerroilla Golden State Warriorsille. Heinäkuussa 2018 Cavaliersin tähtipelaaja LeBron James ilmoitti siirtyvänsä Los Angeles Lakersiin. Lokakuun 2018 lopulla päävalmentaja Tyronn Lue erotettiin joukkueen aloitettua kauden heikosti.


title: Reggie Leach

text: Reginald Joseph Leach (s. 23. huhtikuuta 1950 Riverton, Manitoba, Kanada) on entinen jääkiekkoilija, joka pelasi NHL:ssä vuodesta 1970 vuoteen 1983.


title: Reggie Leach

text: Laitahyökkääjä Leach varattiin kolmantena pelaajana Boston Bruinsiin vuoden 1970 NHL-varaustilaisuudessa. Hän pelasi 934 NHL-ottelua ja teki niissä 381 maalia ja antoi 285 syöttöä, yhteensä 666 tehopistettä. Parhaalla kaudellaan 1975–1976 hän teki henkilökohtaiset ennätyksensä kokonaismaalimäärässä (61), pisteissä (91), voittomaaleissa (11), ja voitti plus–miinus-tilaston lukemalla +73.


title: Reggie Leach

text: Hän on niitä harvoja pelaajia, ja ainoa kenttäpelaaja, jotka ovat voittaneet Conn Smythe Trophyn pudotuspelien arvokkaimpana pelaajana, vaikka ovatkin pelanneet Stanley Cupin finaalien häviävässä joukkueessa. Tämä tapahtui, kun Philadelphia Flyers joutui tunnustamaan Montreal Canadiensin paremmakseen 1976. Leach voitti palkinnon tehtyään NHL-ennätyksen playoff-maalien määrässä (19), jota ennätystä vasta Jari Kurri sivusi.


title: Reggie Leach

text: Philadelphiassa Leach pelasi Bobby Clarken ketjussa ja voitti Stanley Cupin vuosina 1974 ja 1975.


title: Reggie Leach

text: Leach on yksi viidestä pelaajasta, jotka ovat tehneet viisi maalia yhdessä NHL:n play off -ottelussa. Muut neljä ovat Maurice Richard, Darryl Sittler, Newsy Lalonde ja Mario Lemieux.


title: Ritari-areena

text: Ritari-areena (alkuperäiseltä nimeltään Rinkelinmäen jäähalli) on Hämeenlinnan Rinkelinmäellä Pullerinmäen kaupunginosassa sijaitseva jääkiekkoareena. Se toimii SM-liigassa pelaavan Hämeenlinnan Pallokerhon kotihallina. Sen yleisökapasiteetti on 5 360 katsojaa. Areenan hallipäällikkönä toimii Jorma Hassinen.


title: Ritari-areena

text: Vuonna 1963 Hämeenlinnan Rinkelinmäelle rakennettiin tekojäärata. Sen siirryttyä kaupungin omistukseen rata katettiin vuonna 1979, josta lähtien sitä on kutsuttu jäähalliksi. Jäähallihanke sai alkunsa vuoden 1976 aikoihin HPK:n painostuksesta, mikä johti toimikunnan perustamiseen HPK:n puheenjohtajan pankinjohtaja Seppo Nenosen johdolla. Kaupungin asenteiden vuoksi lähtökohdat olivat heikot.


title: Ritari-areena

text: Hallin suunnitteli kaupungin arkkitehtiosasto kaupunginarkkitehti Heikki Aitolan johdolla. Myöhempien laajennusvaiheitten suunnittelijoina ovat olleet lähinnä isä ja poika, kaupungin arkkitehtiosaston rakennusarkkitehti Seppo Ilmarinen ja hänen poikansa, arkkitehti Petri Ilmarinen.


title: Ritari-areena

text: Hämeenlinnan Jäähalli Oy perustettiin 3. helmikuuta 1992. Samana vuonna valmistui harjoitushalli ja vuonna 1996 toteutettiin hallin laajennus SM-liigan uusien vaatimusten mukaisesti (liigahallien piti vetää vähintään 5 000 katsojaa). Samalla hallin omistus siirtyi osakepääoman korotuksena yhtiölle. Vuonna 2002 valmistui kaksiratainen jääliikuntakeskus. Halliyhtiön kymmenvuotisen taipaleen kunniaksi jäähalli nimettiin uudelleen "Ritarihalliksi".


title: Ritari-areena

text: Keväällä ja kesällä 2008 halliin tehtiin suuri remontti, joka muutti 5 000 ihmistä vetävän Ritarihallin 5 360 ihmistä vetäväksi Patria-areenaksi. Uutta ravintola- ja aitiotilaa rakennettiin hallin päätyyn, pukuhuonetiloja parannettiin, lippupiste uudistettiin, areenalle tuotiin videokuutio sekä käytäviä muokattiin. Rakennustöiden vuoksi HPK joutui pelaamaan kauden 2008–2009 kymmenen ensimmäistä otteluaan vieraskaukaloissa. Ensimmäinen kotiottelu oli 16. lokakuuta pelattu ottelu Espoo Bluesia vastaan. Keskeneräisen remontin vuoksi halliin otettiin kuitenkin vain 4 000 katsojaa.


title: Ritari-areena

text: Keväällä 2009 Hämeenlinnassa järjestettiin jääkiekon naisten maailmanmestaruuskilpailut. Ottelut pelattiin Patria-areenalla ja viereisellä Metritiski-areenalla. USA voitti kultaa, Kanada hopeaa ja Suomi pronssia. Vuonna 2010 jäähallin nimi muutettiin Patria-areenasta Ritari-areenaksi.


title: Jarmo Moilanen

text: Jarmo Antti Eerik Moilanen (s. 7. kesäkuuta 1968 Vaala) on suomalainen tähtiharrastaja, joka on tullut tunnetuksi harvinaisesta tähdenlento- eli meteoriparvilöydöstä. Kyseessä on harvinaisuus, koska näitä löytöjä tapahtuu keskimäärin kerran pari vuosikymmenessä. löytämästään lokakuun camelopardalidien meteoriparvesta. Moilanen teki havainnon parvesta 5.–6. lokakuuta välisenä yönä vuonna 2005. Löytö varmistettiin vuotuiseksi meteoriparveksi lokakuussa 2006. Maahan törmänneen parven nimi on juonne sen radiantin sijainnista Kirahvin tähdistössä (latinaksi Camelopardalis). Sen varsinaista emokomeettaa ei tunneta, mutta sen radan kääntöpisteen arvioidaan sijatsevan Maan kiertoradan lähellä. Tähdet ja avaruus -lehden päätoimittajan Marko Pekkolan mielestä kyseessä on amatööriastronomian tähän asti merkittävin tähtiharrastajan tekemä tähtitieteellinen löytö Suomessa.


title: Jarmo Moilanen

text: Muista Moilasen havannoista ovat tunnettuja erityisesti hänen haloilmiö-löydöt. Ensimmäinen onnistui marraskuussa 1995, ja joka on nimetty Moilasen kaareksi,Toinen vuonna 1998 Etelänavalta tehty löytö koski kaksi uutta halomuotoa (5 ja 12 asteen renkaat). Syksyllä 2003 Moilanen löysi yhdessä Satu Hietalan kanssa Keurusselän meteoriitin törmäyskraatterin, jonka he myös kartoittivat. Vuonna 2006 julkaistiin Alaskan Fairbanksin yliopiston professori Walter Tapen ja Jarmo Moilasen kirjoittama englanninkielinen tietokirja "Atmospheric Halos and the Search for Angle X".


title: Silkkipaino

text: Silkkipaino eli seripaino (, ) on painomenetelmä, jossa väri painetaan kehykseen pingotetun seulakankaan läpi painettavan materiaalin pinnalle. Painokuvio on luotu seulakankaalle sen alapintaan kiinnitetyn painoaihion eli sapluunan avulla. Sapluuna tukkii seulan niistä kohdista joista värin ei haluta siirtyvän painopinnalle.


title: Silkkipaino

text: Silkkipainon nimitys tulee siitä, että aikaisemmin seulakankaana käytettiin silkkiä, nykyään seulakangas on kuitenkin useimmiten valmistettu polyesteristä. Muita seulakankaan materiaaleja voivat olla polyamidit (nailon tai perlon) tai metallit (teräs tai pronssi).


title: Silkkipaino

text: Silkkipainossa painopinnan ei tarvitse olla puristuksissa eikä sen tarvitse olla tasainen. Siksi silkkipainolla on mahdollista painaa hyvin monenlaisille materiaaleille kuten paperille, tekstiileille, puulle, metalleille, lasille, muoville ja kankaalle. Silkkipainoväreillä saadaan tarvittaessa erittäin paksuja, peittäviä tai kestäviä väripintoja, jotka olisivat muilla painomenetelmillä mahdotonta toteuttaa. Taidegrafiikassa menetelmästä käytetään nimitystä serigrafia.


title: Silkkipaino

text: Menetelmä perustuu kehykseen (E) pingoitetun seulakankaan (D) värinläpäisyyn. Väri (A) painetaan kumista tai polyuretaanista valmistetulla lastalla eli raakelilla (B) seulakankaan läpi painopinnalle (F). Jotta väri läpäisisi seulakankaan vain halutuista paikoista, valmistetaan seulalle painokaavio eli sapluuna (C). Se estää värin läpipääsyn niissä kohdissa, joissa väriä ei haluta painopinnalle.


title: Silkkipaino

text: Kaavion valmistukseen voidaan käyttää leikkuufilmejä, joihin haluttu kuvio leikataan käsin jonka jälkeen filmi kiinnitetään seulalle.


title: Silkkipaino

text: Kaavio voidaan valmistaa seulafillerillä, paksulla maalin kaltaisella täyteaineella, jolla kuva voidaan maalata suoraan seulakankaalle negatiivina.


title: Silkkipaino

text: Yleisin menetelmä on kuitenkin nykyisin valotuskaavion käyttö, jossa seulalle levitetään ensin valoherkkä emulsio, jonka annetaan kuivua. Emulsio peitetään valotusoriginaalilla eli filmillä joka päästää valoa läpi vain halutuista kohdista. Valotusfilmi voi olla mm. graafinen filmi, mustesuihkutuloste tai valokopio kalvolle. Kuva voi olla myös suoraan piirretty esim. piirustusmuoville. Valotusfilmi asetetaan emulsiota vasten ja seula altistetaan sen jälkeen filmin läpinäkyvän kalvon läpi ultraviolettivalolle joka kovettaa emulsion niistä kohdista joihin UV-valo pääsee vaikuttamaan valotusfilmin läpi. Valotuksen aiheuttaman kovettumisen jälkeen kaavion pehmeiksi jääneet kohdat pestään auki vesisuihkulla ja seulan annetaan kuivua ennen painamista.


title: Silkkipaino

text: Silkkipainoseula asetetaan painopinnan päälle ja väri levitetään seulan päälle. Väri pakotetaan seulan lävitse käyttämällä painolastaa eli raakelia joka vedetään seulan yli. Paine pakottaa värin siirtymään painopinnalle seulan läpi alueista, joita ei peitä kaavio. Raakelin kovuus, muoto ja painokulma, painokaavion paksuus ja seulakankaan tiheys sekä langan paksuus vaikuttavat eniten siihen kuinka paljon väriä siirtyy painopinnalle.


title: Silkkipaino

text: Painamisen jälkeen seulasta puhdistetaan ensin väri. Ylimääräinen väri voidaan ottaa talteen seuraavaa painokertaa varten jonka jälkeen seula pestään värijäämistä. Jos kaaviolla ei enää paineta, poistetaan kaavio seulasta emulsionpoistoaineella. Jos seulalle jää väri- tai emulsiojäämiä voidaan ne poistaa haamukuvanpoistoaineilla. Ennen uuden valotuskaavion valmistamista seulalle tehdään rasvanpoistokäsittely ja karhennus tarvittaessa.


title: Silkkipaino

text: Teolliseen seripainantaan tarkoitetut seripainokoneet ovat kehittyneet manuaalisesta painopöydistä täysautomaattisiksi taso- ja sylinteripainokoneiksi.


title: Silkkipaino

text: Tasokoneella voidaan painaa mille tahansa sileäpintaisille arkkeina, levyinä tai rullalla oleville materiaaleille niiden paksuudesta riippumatta. Yhdellä ajolla voidaan painaa jopa neljä väriä materiaalin yhdelle puolelle. Tasopainantaan perustuvat seripainokoneet painavat rullalta rullalle. Materiaalirata pysähtyy aina painamisen ajaksi ja siirtyy sitten eteenpäin yhden kuvionleveyden eli seulakehyksen leveyden verran. Leveäraitaisilla koneilla painetaan etenkin kankaita, kapeammilla tarroja tai paperia.


title: Silkkipaino

text: Seripainannassa käytettävät sylinteripainokoneet ovat täysautomaattisia arkkipainokoneita. Niissä suora painokaavio liikkuu samalla nopeudella kuin sen alla oleva sylinteri pyörii. Raakeli niiden kosketuskohdan yläpuolella pysyy paikallaan ja pakottaa väriä seulan läpi sylinterin pinnalla kulkevalle materiaalille. Pulloja ja muita lieriömäisiä kappaleita voidaan painaa asettamalla ne painosylinterin paikalle.


title: Silkkipaino

text: Ensimmäisen silkkipainon toi Suomeen Berliinin vuoden 1930 messuilta Helsingin taidevärjäämön toimitusjohtaja Sirkka Bredenberg tekstiilien painamista varten. Paperin, kuten etikettien painamiseen tarkoitettu ensimmäinen silkkipaino aloitti Kromipaino Oy:ssä vuonna 1948. Pian myös Kulutusosuuskuntien Keskusliitossa otettiin mallia tukholmalaisten PUB- ja Konsum-liikkeiden näyttävistä silkkipainojulisteista, ja samalla menetelmällä alettiin painaa Elannon ja OTK:n mainosjulisteita. Näistä vanhin säilynyt on Oiva Hurmeen piirtämä ja viidellä värillä painettu vuoden 1948 joulujuliste. Myös graafikko Raimo Raimela oli yksi ensimmäisistä silkkipainotuotteiden tekijöitä 1950-luvun alussa. Samoihin aikoihin Marimekko aloitti toimintansa silkkipainetuilla puuvillakankailla.


title: Silkkipaino

text: Silkkipainotöitä ovat tehneet muun muassa Josef Albers, Chuck Close, Robert Indiana, Roy Lichtenstein, Julian Opie, Robert Rauschenberg, Bridget Riley, Edward Ruscha ja Andy Warhol.


title: Rogatien Vachon

text: Rogatien "Rogie" Vachon (s. 8. syyskuuta 1945 Palmarolle, Quebec, Kanada) on entinen jääkiekkomaalivahti, jonka seuroja National Hockey League -sarjassa olivat Montreal Canadiens, Los Angeles Kings, Detroit Red Wings ja Boston Bruins.


title: Rogatien Vachon

text: Hän voitti kolme Stanley Cupia.


title: Rogatien Vachon

text: Vachon oli Kanadan ykkösvahti vuoden 1976 Kanada Cupissa, jonka maa myös voitti.


title: Julkinen oikeusapu

text: Julkinen oikeusapu tarkoittaa yhteiskunnan antamaa oikeudellista neuvontaa ja oikeudellista avustamista sitä tarvitseville henkilöille. Suomessa oikeusapua antavat valtion oikeusaputoimistot sekä yksityiset asianajo- ja lakiasiaintoimistot.


title: Julkinen oikeusapu

text: Julkinen oikeusapu on Suomessa järjestetty vuodesta 2002 "oikeusapulain" nojalla. Se korvasi aiemmat erilliset lait "maksuttomasta oikeudenkäynnistä" ja "yleisestä oikeusavusta".


title: Julkinen oikeusapu

text: Oikeusapua haetaan oikeusaputoimistolta, joka myös päättää avun myöntämisestä. Käytännössä tuomioistuinasioissa voi kääntyä suoraan sen asianajotoimiston tai lakiasiaintoimiston puoleen, jonka palveluita haluaa käyttää. Oikeusaputoimistot toivovat, että oikeusapuhakemukset täytetään ohjatusti itse valitun avustajan kanssa, joka hoitaa hakemuksen oikeusaputoimiston ratkaistavaksi.


title: Julkinen oikeusapu

text: Muissa kuin tuomioistuinasioissa (esimerkiksi asiakirjan laatiminen, perunkirjoitus, perinnönjako) oikeusapua saa vain oikeusaputoimistosta.


title: Julkinen oikeusapu

text: Oikeusavun saaminen on sidottu hakijan tuloihin ja varallisuuteen. Ne lasketaan käytettävissä olevien varojen mukaan. Käytettävissä olevissa varoissa otetaan huomioon hakijan ja hänen avio- tai avopuolisonsa kuukausittaiset tulot, välttämättömät menot, varallisuus ja elatusvelvollisuus. Yksin asuva henkilö saa maksutonta oikeusapua, mikäli hänen käytettävissä olevat tulonsa ovat enintään 600 euroa. Avio- tai avoliitossa vastaava määrä on 550 euroa puolisoa kohti. Tätä suuremmat tulot omaavat maksavat oikeusavusta omavastuun, joka kasvaa tulojen mukaan. Oikeusapuun ei ole oikeutettu henkilö jonka käytettävissä olevat tulot ovat yli 1300 euroa (puolisoilla 1200 euroa) kuukaudessa.


title: Julkinen oikeusapu

text: On siis huomattava, että puolison tulot voivat johtaa siihen, ettei oikeusapua myönnetä. Näin siitä huolimatta, että hakijan puolisolla ei ole velvollisuutta osallistua asian hoitamisesta aiheutuviin kustannuksiin. Joulukuun 2009 alusta alkaen puolison tulot eivät kuitenkaan enää rajoita rikosasian vastaajan oikeutta saada oikeusapua.


title: Julkinen oikeusapu

text: Hakijan taloudellista asemaa ei kuitenkaan tarvitse selvittää silloin, kun hakijalle annetaan vähäistä oikeudellista neuvontaa puhelimitse tai muuta sähköistä etäviestintä käyttäen. Vähäisestä oikeudellisesta neuvonnasta ei peritä omavastuuosuutta.


title: Julkinen oikeusapu

text: Oikeusapu ei kata miltään osin vastapuolelle maksettavaa kulukorvausta. Eli oikeusapua saavalla on kuluriski siltä osin, että hän häviää asiansa ja joutuu korvaamaan vastapuolen oikeudenkäyntikulut.


title: Julkinen oikeusapu

text: Oikeusavun myöntäminen kattaa seuraavat kulut:


title: Julkinen oikeusapu

text: Valtion varoista suoritetaan oikeusapua saaneen asianosaisen nimeämälle todistajalle maksettavat korvaukset. Muut oikeusapua saaneen tuomioistuimessa tapahtuneesta todistelusta aiheutuneet kustannukset korvataan valtion varoista, jos todistelu on ollut asian selvittämiseksi tarpeen.


title: Julkinen oikeusapu

text: Jos muu oikeusapua saanut asiaan osallinen kuin rikosasian vastaaja on määrätty asian selvittämisen vuoksi saapumaan henkilökohtaisesti tuomioistuimeen, korvataan hänen tuomioistuimeen saapumisestaan aiheutuneet kustannukset valtion varoista.


title: Julkinen oikeusapu

text: Lisäksi oikeusavun myöntäminen vapauttaa edun saajan velvollisuudesta suorittaa tuomion tai päätöksen täytäntöönpanosta valtiolle suoritettavia ulosottomaksuja ja etukäteen perittäviä kuluja. Kaikki välttämättömät täytäntöönpanokulut suoritetaan valtion varoista, jos niitä ei voida saada vastapuolelta perityiksi.


title: Julkinen oikeusapu

text: Oikeusavun myöntäminen toisessa Euroopan unionin jäsenvaltiossa tai Euroopan talousalueeseen kuuluvassa valtiossa vapauttaa edellä tarkoitetulla tavalla ulosottomaksuista ja kuluista, jos tuomio pannaan täytäntöön Suomessa.


title: Julkinen oikeusapu

text: Hakijalle, jonka ei katsota tarvitsevan oikeusavustajaa, mutta joka olisi taloudellisen asemansa perusteella oikeutettu oikeusapuun ilman omavastuuosuutta, voidaan oikeusapuna myöntää kaikki edellä mainitut etuudet avustajaa lukuun ottamatta.


title: Julkinen oikeusapu

text: Oikeusapuun ei kuulu avustaminen:


title: Julkinen oikeusapu

text: Oikeusapua ei anneta, jos hakijalla on asian käsittelyn kattava oikeusturvavakuutus. Hakijan on selvitettävä omalta vakuutusyhtiöltään vakuutuksen kattavuus. Oikeusapua myönnetään vain niiltä osin kuin vakuutus ei korvaa oikeudenkäyntikuluja tai asiamiehen palkkiota.


title: Julkinen oikeusapu

text: Julkinen oikeusapu on toissijainen suhteessa vakavissa rikoksista epäillylle määrättävästä julkisesta puolustajasta. Julkinen puolustaja ja hänen toimivaltansa määräytyy rikosasioiden oikeudenkäymislain 2 luvun mukaisesti.


title: Julkinen oikeusapu

text: Tuomioistuin voi määrätä asianomistajalle oikeudenkäyntiavustajan tämän tuloista riippumatta esitutkintaa varten ja silloin, kun asianomistajalla on vaatimuksia virallisen syyttäjän ajamassa asiassa, oikeudenkäyntiä varten:


title: Julkinen oikeusapu

text: 1) seksuaalirikosta koskevassa asiassa, jollei sitä erityisestä syystä pidetä tarpeettomana;


title: Julkinen oikeusapu

text: 2) väkivaltarikosasiassa, jos sitä asianomistajan ja rikoksesta epäillyn välinen suhde huomioon ottaen on pidettävä perusteltuna; sekä


title: Julkinen oikeusapu

text: 3) henkeen, terveyteen tai vapauteen kohdistuvaa rikosta koskevassa asiassa, jos sitä rikoksen vakavuus, asianomistajan henkilökohtaiset olosuhteet ja muut seikat huomioon ottaen on pidettävä perusteltuna.


title: Julkinen oikeusapu

text: Oikeusapua myönnetään yksityishenkilöille riita-, rikos- tai hallintolainkäyttöön liittyvissä asioissa. Oikeusapua myönnetään sekä tuomioistuimessa käsiteltäviin asioihin, että muuhun oikeudelliseen neuvontaan. Oikeusapua ei myönnetä, jos asia on vähäinen tai selkeä. Oikeusapua ei saa esimerkiksi avioeron kaltaisiin hakemusasioihin tai verotusta koskeviin asioihin.


title: Julkinen oikeusapu

text: Tuomioistuinasioissa hakija saa valita, käyttääkö hän asiamiehenään oikeusaputoimistossa työskentelevää julkista oikeusavustajaa vai muuta asianajajaa tai lakimiestä. Muissa kuin tuomioistuinasioissa asiamiehenä on käytettävä julkista oikeusavustajaa.


title: Julkinen oikeusapu

text: Vuonna 2003 oikeusapua haettiin noin 53 000 asiassa. Näistä noin 50 % oli perhe- ja perintöoikeuteen liittyviä asioita. Rikosasioita sekä muita siviilioikeudellisia asioita oli molempia noin 17 % asioista.


title: Julkinen oikeusapu

text: Euroopan ihmisoikeussopimuksen 6. artiklan mukaan valtiolla on rikosasioissa velvollisuus antaa rikoksesta syytetylle oikeusapua, jos syytetty ei itse pysty maksamaan saamastaan oikeusavusta ja oikeudenmukaisuus näin vaatii. Euroopan ihmisoikeustuomioistuimen oikeuskäytännössä tällaisiksi syiksi on katsottu oikeusavun tarve, vähävaraisuus ja oikeudenmukaisuus. Siviili- tai hallinto-oikeudenkäynneistä ei ole olemassa vastaavia säädöksiä.


title: Julkinen oikeusapu

text: Kaikissa EU:n jäsenvaltioissa on voimassa ihmisoikeussopimuksen vähimmäistason täyttävä oikeusapujärjestelmä. Suomea vastaava järjestelmä on voimassa muun muassa kaikissa Pohjoismaissa, Saksassa ja Ranskassa.


title: Julkinen oikeusapu

text: Yleisradion A-studio ohjelman vuonna 2014 tuomareille tekemässä laajassa kyselyssä paljastui, että oikeusapuasioissa, joissa maksajana on valtio, jotkut asianajajat veloittavat "tähtitieteellisiä tuntimääriä verrattuna asian hoitamisen vaatimiin tarpeellisiin toimenpiteisiin". Asiaa hoitavat asianajajat myös usein pyytävät liian suuria palkkiopyyntöjä, joita tuomari voi kohtuullistaa päätöksellään. Kolme neljästä tuomarista oli myös huomannut, että lakimies on valittanut turhaan ylempään oikeusasteeseen nostaakseen palkkiotaan. Muita palkkion nostamiseen tähtääviä toimia, joita suurin osa tuomareista oli havainnut, oli oikeuskäsittelyn pitkittäminen tai hankaloittaminen, turhien todisteiden tuominen käsittelyyn ja osapuolien sovinnon vaikeuttaminen.


title: 251 Menlove Avenue

text: 251 Menlove Avenue on National Trustin omistama, The Beatles yhtyeen laulaja-lauluntekijä John Lennonin lapsuudenkoti. Wooltonissa Etelä-Liverpoolissa sijaitseva talo on tyypillinen 1930-luvun englantilainen paritalo, valmistunut 1933. Siinä on kolme makuuhuonetta. Talo kuului Lennonin tädille Mimille ja tämän miehelle Georgelle, jotka hoitivat poikaa vuodesta 1945 lähtien, koska Lennonin äiti ei hänestä pystynyt itse enää huolehtimaan. John Lennon asui talossa aina 23-vuotiaaksi asti, vuoteen 1963. Monet varhaiset Beatles-hitit on kirjoitettu talon kuistilla tai Johnin makuuhuoneessa.


title: 251 Menlove Avenue

text: Paul McCartneyn lapsuudenkodin omistuksesta huolimatta National Trust ei ollut kiinnostunut hankkimaan taloa haltuunsa. Lopulta Lennonin leski Yoko Ono osti itse talon, remontoi sen takaisin 1950-luvun tyyliseksi ja lahjoitti sen National Trustille. Talo avattiin yleisölle 27. maaliskuuta 2003. Nykyisin siellä pääsee käymään osana National Trustin järjestämiä kierroksia.


title: Oikeusapu

text: Oikeusapu tarkoittaa oikeushallinnon alalla kahta eri asiaa.


title: Oikeusapu

text: Julkinen oikeusapu on valtion ylläpitämää asianajopalvelua etenkin vähävaraisille ihmisille.


title: Oikeusapu

text: Oikeusapu tarkoittaa toisaalta oikeusviranomaisten ja osittain poliisin yhteistyötä toisen maan vastaavan viranomaisen kanssa yksittäisessä vireillä olevassa asiassa. Oikeusapua annetaan vieraalle valtiolle esimerkiksi rikoksen tutkinnan ja oikeuteen kutsumisen muodossa. Myös todistajia voidaan tietyissä tilanteissa kuulla oikeusaputeitse toisessa maassa.


title: Pakistanin lippu

text: Pakistanin lipun on suunnitellut itsenäisen Pakistanin puolesta kampanjoinut ja entinen muslimiliiton johtaja Mohammed Ali Jinnah. Lippu on otettu käyttöön 14. elokuuta 1947. Lipun mittasuhteet ovat 2:3.


title: Pakistanin lippu

text: Lipun värit kuvaavat seuraavia asioita:


title: Johanna Hartikainen

text: Johanna Elisabeth Hartikainen (s. 1964) on suomalainen käsikirjoittaja.


title: Johanna Hartikainen

text: Hartikainen opiskeli Helsingin yliopistossa englantilaista filologiaa, uskontotiedettä ja sosiaalipsykologiaa. Käsikirjoittajan uransa Hartikainen aloitti vuonna 1994 radiossa. Television puolelle hän on kirjoittanut mm. "Iltalypsyä" ja 12-osaisen kausisarjan "Tahdon asia" Yle TV1:lle. Sarjan ohjasi Johanna Vuoksenmaa, joka myös ohjasi Hartikaisen käsikirjoitukseen perustuvan elokuvan "Onni von Sopanen" (2006).


title: Jalomäen umpipiha

text: Jalomäen umpipiha Kullaalla Ulvilassa on kymmenistä harmaakylkisistä rakennuksista koottu Suomen ainoa täydellinen umpipiha. Umpipihoja tiedetään olleen Varsinais-Suomessa jo 1300-luvulla. Rakennustapa oli tunnettu lähinnä läntisessä Suomessa. Molemmat Jalomäen pihat - asuinpiha eli "miespiha" () ja talouspiha eli "karjapiha" - ovat ulkokehältään täysin umpeen rakennetut ja joka kohdassa umpipihaa voi sateella mennä räystässuojaan. Tilan rakennukset on siirretty nykyiselle paikalleen eri puolilta Satakuntaa perinteisen umpipihan mallin mukaisesti 1970-luvun alkupuolelta alkaen. Ensimmäiset rakennukset tilalle siirrettiin kuitenkin jo 1960-luvun alussa. Jalomäen umpipihassa on harjoitettu maataloutta ja siellä tehtiin muun muassa riihirukiita, riihittiin pellavaa sekä poltettiin hiiltä ja tervaa (viimeisen kerran vuonna 1988). 2000-luvun alussa se muutettiin maatilamatkailukohteeksi. Jalomäen umpipihasta on käytetty myös nimitystä "talonpoikaiskulttuurikeskus".


title: Jalomäen umpipiha

text: Jalomäen umpipiha sijaitsee aivan Pori–Nokia (Tampere) -tien (valtatie 11) vieressä 20 kilometriä Porista entisessä Kullaan kunnan Levanpellon kylässä, joka on vuodesta 2005 alkaen kuulunut Ulvilan kaupunkiin. Se sijaitsee valtatiestä erkanevan "Johan Granlundin tien" varrella, joka on saanut nimensä Kullaalla vuodesta 1842 lähtien asuneen Johan Granlundin mukaan.


title: Jalomäen umpipiha

text: Jalomäen miespihassa on kolme asuinrakennusta, savupirtti, lakeeton porstua, kiertokoulu, suutarinverstas, luhtiaitta, tarvikevarasto, vaateaitta, käsityötarvikeaitta, hirsikäymälä, ruokavaja ja savusauna, joka umpipihoissa tehtiin perinteisesti miespihan yhteyteen, joskin myöhemmät rakennusmääräykset pyrkivät palovaaran vuoksi kieltämään tavan. Viimeistään pihapiirien savusaunat siirtyivät palovaarallisina syrjemmälle palovakuutusten yleistyessä 1800-luvun lopulta alkaen.


title: Jalomäen umpipiha

text: Suurin asuinrakennus oli alkujaan vuosina 1672–1673 rakennettu savupirtti. Vuosisatojen saatossa savupirtistä rakennettiin savupiipullinen tupa ja rakennusta laajennettiin kahdessa vaiheessa: 1700-luvun lopussa ja vuonna 1918. Toinen asuinrakennus, kulmittain edelliseen on kahdesta erikseen salvotusta tuvasta tehty paritupa. Erilliset tuvat on yhdistetty väliin rakennetulla "porstualla", eteisellä ja sen perähuoneella. Toinen tuvista on rakennettu 1843. Suurinta asuinrakennusta vastapäätä on kaksitupainen asuinrakennus, joka on yhdistetty porstualla savupirttiin. Yhä alkuperäisessä asussaan olevan savupirtin ikää ei ole määritetty. Savupirtin kyljessä, "kylkiäisenä", on suutarin verstasasunto.


title: Jalomäen umpipiha

text: Asuinrakennusten väliin sijoittuvat vaate-, ruoka- ja sahtiaitta. Miespihalta perältä löytyvät maitohuone, luhti, keittokota, porstuallinen savusauna ja käymälä.


title: Jalomäen umpipiha

text: Karjapihassa on navettarakennus, lantala, paja, hiilikoppi, kalastustarvikevaja, nahkiaismertavaja, tahkokatos ja karjakatos ja savupirtin karjapihan puoleinen porstua.


title: Jalomäen umpipiha

text: Pihapiirissä on myös esimerkiksi vuonna 1872 rakennettu riihi, 1700-luvulta peräisin olevat luhti ja aitta, sekä toinen aitta 1800-luvun alusta. Jalomäessä toinen savusauna (palvisauna) on sijoitettu jonkin verran pihapiirin ulkopuolelle Joutsijoen (Kokemäenjoen haara) varrelle. Joutsijoki oli aikoinaan uittoväylä, jota pitkin Joutsijärven ympärillä olleet laajat Kullaan metsäalueet hakattiin ja tukin uitettiin Poriin Kokemäenjoen suulla sijaitseville höyrysahoille. Jalomäellä on Joutsijoen varrella uittovälinelato, jossa on esillä Kullaalla käytettyä uittovälineistöä. Tilan alueella on myös kolmiosainen riihi, tervalato, tervahauta, ruiskukoppi, riista-aitta, polttopuulato, kaksi vilja-aittaa ja kaksi olkikattoista niittylatoa. Lisäksi alueella on kahvioksi tehty rakennus.


title: Jalomäen umpipiha

text: Jalomäen umpipihan yhteyteen on rakennettu jäljennös metsästys- ja osin kaskitalouden aikaisesta maakodasta. Kodasta kehittynyt maakota tehtiin aikoinaan kaivamalla maahan kuoppa, kuopan päälle salvettiin muutaman hirren korkuinen hirsikehikko ja sen päälle rakennettiin katto. Maapohjaisen rakennuksen lavitsana toimivat multapenkit. Jalomäen umpipihan maa-asunnossa on kuusenjuurista tehdyt puusaranat puuovessa. Maakodan vieressä on umpimähkä, turpeella ja maalla peitelty tulensäilytyspaikka, josta saattoi löytää hiilloksen parinkin viikon ajan.


title: Jalomäen umpipiha

text: Jalomäen umpipihan rakennuksissa on esillä 17 erilaista tulisijamallia, muun muassa savupirtin savupiiputon tulisija, vanha Ruotsista omaksuttu savupiipullinen uunimalli, puujalkojen varaan rakennettu kustavilaistyylinen kaappimallinen uuni (v. 1842), ovellinen iso tulisija, jossa pääsi uuninpankolle nukkumaan ja satakuntalaisen (harjavaltalainen) uuniseppä Hartlingin 1800-luvun puolivälissä käsintekemistä kaakeleista tehty kakluuni.


title: Jalomäen umpipiha

text: Jalomäen umpipihassa on esillä kattava satakuntalainen talonpoikaisesineistö eri tyylisuuntien aikakausilta. Vanhin huonekalu on keskiajalta, mutta 1700–1800-lukujen satakuntalaiset talonpoikaishuonekalut ovat monipuolisesti esillä ja niitä on kaikilta aikakauden tyylisuunnilta. Jalomäen umpipihassa on myös erittäin runsas kokoelma satakuntalaisia talonpoikaisia tarvekaluja ja muuta pikkuesineistöä.


title: Jalomäen umpipiha

text: Jalomäen umpipihan kokoelmiin kuuluvat myös laaja Vanha Fennica -kokoelma (ennen vuotta 1810 ilmestynyt suomenkielinen kirjallisuus) ja myös hyvin laaja kokoelma vuoden 1810 jälkeistä kirjallisuutta, muun muassa Johan Granlundin ja Elias Lönnrotin kokoelma heidän kirjoittamaansa kirjallisuutta, sekä Lönnrotin käsin kirjoittamat paperit ja reseptit hänen syksyllä 1836 alkaneen seitsemännen matkan alkuajalta. Jalomäen umpipihan kirjaston (Vanha Fennica, taide-, kulttuuri-, kansanperinnekirjat) kokonaismäärä on yli 27 000 kappaletta ja se on tämän sektorin kirjastona merkittävä yksityinen kokoelma. Esineistöön kuuluu myös laaja hopeakokoelma vuosilta 1700-1810. Kokoelmia ei säilytetä Jalomäen umpipihassa, mutta ne ovat nähtävissä tilattaessa. Kokoelmiin kuuluu myös yksi maamme suurimmista kunniamerkkikokoelmista, lähes 2 000 kunniamerkkiä, joka on esillä pysyvästi muualla.


title: Oakville (Manitoba)

text: Oakville on kylä Manitoban provinssissa Kanadassa. Kylässä on 270 taloutta ja siellä asuu 718 asukasta, ja sen maapinta-ala on 110,86 neliökilometriä. Kylä sijaitsee 21 kilometrin päässä Portage la Prairien kaupungista.


title: Hedy Lamarr

text: Hedy Lamarr (oik. Hedwig Eva Maria Kiesler; ) oli itävaltalaissyntyinen näyttelijä. Hänen lempinimenään on ollut "The Most Beautiful Woman in Films" (Elokuvien kaunein nainen). Lamarr kehitti myös säveltäjä George Antheilin kanssa taajuushyppelyyn perustuvan hajaspektritekniikan, joka on perusta nykyisille mobiiliradiotekniikoille kuten CDMA:lle. Vuonna 1942 patentoidusta keksinnöstä Lamarr sai odottaa kunniaa vuoteen 1997 saakka, kunnes Electronic Frontier Foundation jakoi hänelle tunnustuksen nykyisin käytettävien laajakaistatekniikoiden hyväksi tehdystä uraauurtavasta pohjatyöstä.


title: Hedy Lamarr

text: Lamarr syntyi juutalaiseen perheeseen Wienissä. Perheen isä oli pankinjohtaja, äiti konserttipianisti.


title: Hedy Lamarr

text: Lamarr aloitti uransa saksankielisissä elokuvissa 1930-luvun alussa, joissa hän esiintyi omalla nimellään: Hedy Kieslerinä. Hänet löysi itävaltalainen ohjaaja Max Reinhardt. Elokuva "Symphonie der Liebe" sisälsi kohtauksia, joissa hän ui ja rakasteli alasti, ja Yhdysvalloissa tämä "Ecstasy"-nimellä esitetty elokuva kiellettiin, mikä ei kuitenkaan estänyt sen nousua kuuluisaksi.


title: Hedy Lamarr

text: Paettuaan avioliittoaan 1937 Pariisin kautta Lontooseen hän tapasi siellä Louis B. Mayerin. Mayer nimesi hänet uudestaan Hedy Lamarriksi. Hänen ensimmäinen Hollywood-elokuvansa valmistui vuonna 1938. Hänestä tuli eksoottisen ulkonäkönsä vuoksi suosittu näyttelijätär 1940-luvulla, ja hänen suurimmaksi menestyksekseen nousi elokuva "Simson ja Delila" (Samson and Delilah, 1949). Hän ei kuitenkaan tehnyt 1940-luvun jälkeen kuin muutamia elokuvia, vaan keskittyi tieteellisiin keksintöihin, erityisesti taajuuksia vaihtavan radioteknologian (katso hajaspektri) kehittelyyn. Tätä keksintöä käytetään nykyisin niin kännyköissä kuin kaukosäätimissäkin. Viimeisen kerran hän esiintyi elokuvissa vuonna 1958. Hän on saanut urastaan tähden Hollywood Walk of Famelle (6247 Hollywood Blvd.).


title: Hedy Lamarr

text: Hedy Lamarr sai Yhdysvaltain kansalaisuuden 1953. Hän oli elämänsä aikana naimisissa kuusi kertaa. Avioliitoista hänellä oli kolme lasta. Hän kuoli sokeana 85-vuotiaana tammikuussa 2000.


title: Ralph Macchio

text: Ralph Macchio (s. 4. marraskuuta 1961 Long Island, New York) on yhdysvaltalainen näyttelijä.


title: Ralph Macchio

text: Macchio aloitti näyttelijän työnsä televisiomainoksissa 1970-luvun lopulla, ennen kuin esiintyi ensimmäisessä elokuvassaan "Sotilasopisto" (1980). Macchio valmistui vuonna 1979 Half Hollow Hills West -lukiosta. Tämän jälkeen esiintyi muutamissa televisio-ohjelmissa ennen kuin sai läpimurtoroolinsa "Karate Kid" -elokuvassa.


title: Ralph Macchio

text: Vuonna 2011 Macchio osallistui Amerikan "Tanssii tähtien kanssa" -ohjelmaan sen 12. tuotantokaudella ja sijoittui neljänneksi.


title: Ralph Macchio

text: Macchiolla on tytär Julia (s. 1992) ja poika Daniel (s. 1996).


title: Giorgetto Giugiaro

text: Giorgetto Giugiaro (s. 7. elokuuta 1938 Garessio, Italia) on italialainen automuotoilija. Isä kuin isoisä olivat freskomaalareita. Hänen poikansa on myös tunnettu autosuunnittelija. Giugiaro opiskeli taideakatemiassa sekä teknillisessä opistossa. Taiteen ja tekniikan yhdistäminen tulivat olemaan Giorgetton tunnusomaisia piirteitä tämän astuessa Dante Giacosan muotoiluosastolle Fiatille. Myöhemmin Giugiaro työskenteli kuuluisalla Bertonella ja suunnitteli monien konseptimallien ohella muun muassa Ferrari 250 GT:n. Giugiaro siirtyi 1960-luvulla Ghialle jolle hän teki Maserati Ghiblin. 1968 hän erosi Ghialta ja perusti oman muotoiluyrityksensä nimellä "Studi Italiani Realizzazione Prototipi" yhdessä kahden läheisen kollegansa kanssa ja suunnitteli siellä aina vuoteen 1997 asti. Myöhemmin Giugiaron yrityksen nimi vaihtui Italdesign'ksi ja se toimii nykyään Torinossa. Suunnittelussa Giugiaro toimi edelleen konseptimallien parissa hyödyntäen dramaattisia ratkaisujaan tavallisissa tuotantomalleissa. Tällöin hän suunnitteli useita klassikoita mm. Volkswagen Golfin, Lancia Deltan ja Fiatille pikkuautot Panda, Uno sekä Punto. Giugiaron muotoilussa arvostetaan muotoilijan kykyä hyödyntää pienen auton sisätilat ulkoasun silti kärsimättä. Näiden jälkeenkin Giorgetto Giugiaro on muotoillut ja muotoilee useita tunnettuja tavallisia henkilöautoja.


title: Giorgetto Giugiaro

text: Hänet palkittiin vuonna 1999 vuosisadan automuotoilijana. Vuonna 2005 Giugiaro suunnitteli itselleen 50-vuotisen muotoilu-uran kunniaksi Ferrarin 612 Scagliettin pohjalle yksittäiskappaleen Ferrari GG50 -mallia.


title: Giorgetto Giugiaro

text: Vuonna 2010 Volkswagen Group osti 90,1 prosenttia Italdesignista. Kaupassa tuli mukana nimen käyttöoikeus ja yhtiön omistamat patentit.


title: Bulgarian jalkapallomaajoukkue

text: Bulgarian jalkapallomaajoukkue edustaa Bulgariaa miesten kansainvälisissä jalkapallo-otteluissa. Joukkueen paras saavutus on vuoden 1994 maailmanmestaruuskilpailuista, joissa se voitti puolivälierissä Saksan 2–1. Maalintekijöinä olivat Hristo Stoitškov vapaapotkusta ja Jordan Letškov puskemalla keskityksestä. Joukkue sijoittui lopulta neljänneksi. Jo joukkueen pääsy kisoihin herätti huomiota, koska siihen se onnistui vain peittoamalla Ranskan joukkueen vieraskentällä. Tässä karsintaottelussa hyökkääjäpelaaja Emil Kostadinov onnistui tekemään kaksi maalia.


title: Bulgarian jalkapallomaajoukkue

text: Aiemmin Bulgarian joukkue oli selviytynyt kaikkiin kisoihin 1962–1974, muttei onnistunut saamaan näissä kisoissa yhtään voittoa. Vuoden 1986 kisoissa joukkue pääsi jatkoon alkulohkosta, muttei pitemmälle. Vuosi 1994 oli menestysvuosi, 1998 tie pysähtyi alkulohkoon.


title: Bulgarian jalkapallomaajoukkue

text: Euroopan-mestaruuskilpailuissa Bulgarian joukkue on esiintynyt 1996 ja 2004 ensimmäisellä kierroksella. Olympiakisoista joukkueella on pronssi vuodelta 1956 ja hopea vuodelta 1968.


title: Mirosław Hermaszewski

text: Mirosław Hermaszewski (s. 15. syyskuuta 1941 Lipniki Puola) on lentäjä ja Puolan ensimmäinen avaruuslentäjä.


title: Mirosław Hermaszewski

text: Mirosław Hermaszewski toimi lentäjänä Puolan ilmavoimissa ja valmistui vuonna 1971 yleisesikuntakurssilta Varsovassa. Hänet valittiin kosmonauttikoulutukseen 25. marraskuuta 1976 Interkosmos-ohjelmassa. Hän lensi avaruuteen 27. kesäkuuta 1978 Sojuz 30 -avaruusaluksella. Hän työskenteli noin kahdeksan vuorokautta Saljut 6 -avaruusasemalla. Hän palasi maahan 5. heinäkuuta 1978.


title: Mirosław Hermaszewski

text: Hermaszewski opiskeli lentonsa jälkeen Vorošilovin sotilasakatemiassa Moskovassa ja valmistui 1982. Vuonna 1981 hän oli yksi kahdestakymmenestä upseerista, jotka muodostivat "Puolan kansallisen pelastuksen sotilaskomitean". Hän yleni prikaatikenraaliksi ja toimi Deblinin lentokoulun päällikkönä. 2000-luvun alussa Mirosław Hermaszewski oli Puolan ilmavoimien lentoturvallisuustoimiston päällikkö ja Puolan puolustusministerin neuvonantaja.


title: Mirosław Hermaszewski

text: Hermaszewski on Emilia Hermaszewskan kanssa naimisissa ja perheessä on kaksi lasta: Mirosław (s. 1966) ja Emilia (s. 1974).


title: Brandon Simpson

text: Brandon Simpson (s. 6. syyskuuta 1981 Florida, Yhdysvallat) on bahrainilainen 400 metrin juoksija.


title: Brandon Simpson

text: Jamaikaa edustanut Simpson voitti hopeaa 2000 yleisurheilun nuorten MM-kisoissa Santiago de Chilessä ajalla 45,73. Hän oli samoissa kisoissa mukana Jamaikan kultaa voittaneessa 4 x 400 metrin viestijuoksujoukkueessa. Edmontonin MM-kisoissa 2001 Simpson ei osallistunut henkilökohtaisille matkoille, mutta oli mukana voittamassa viestissä MM-hopeaa, kun joukkue nousi jälkikäteen sijan ylöspäin Yhdysvaltain joukkueen hylkäyksen jälkeen. Pariisin MM-kisoissa 2003 hän karsiutui henkilökohtaisessa kilpailussa välierissä. Pitkässä viestissä hän juoksi Jamaikan joukkueessa kolmanneksi, mutta Jerome Youngin ja Yhdysvaltain joukkueen hylkäyksen jälkeen joukkue nousi jälleen jälkikäteen toiseksi. Kauden lopussa hän oli kahdeksas.


title: Brandon Simpson

text: Simpson juoksi seuraavana vuonna Ateenan olympialaisissa 400 metrillä viidenneksi ajalla 44,76. Hän voitti samana vuonna maansa mestaruuden 400 metrin juoksussa. Helsingin MM-kisoissa 2005 hän sijoittui 400 metrillä kuudenneksi. Hän voitti kisojen viestissä MM-pronssia. Kauden lopussa hän juoksi neljänneksi. Simpson on edustanut 29. syyskuuta 2006 lähtien Bahrainia.


title: Gangtok

text: Gangtok (nepaliksi/hindiksi गंगटोक, "Gaṅgaṭoka") on Intian Sikkimin osavaltion pääkaupunki ja suurin kaupunki. Se sijaitsee Himalajalla. Lauhasta ilmastostaan ja puhtaasta luonnostaan tunnettu muutaman kymmenen tuhannen asukkaan kaupunki on Sikkimin turismin keskus.


title: Gangtok

text: Gangtok oli pieni kylä, kunnes Encheyn luostarin rakentaminen vuonna 1840 teki siitä pyhiinvaelluskeskuksen. Kaupungista tuli tärkeä pysähtymispaikka Tiibetin ja brittiläisen Intian välillä 1800-luvun loppuun mennessä. Intian itsenäistyttyä vuonna 1947 Sikkimistä tuli itsenäinen valtio, pääkaupunkinaan Gangtok. Vuonna 1975 Sikkimin monarkia kuitenkin kumottiin ja maa liittyi Intiaan sen 22:ksi osavaltioksi. Gangtok säilyi osavaltion pääkaupunkina.


title: Gangtok

text: Nimen "Gangtok" tarkka merkitys on epäselvä, vaikka sen yleensä oletetaankin tarkoittavan "korkeaa kukkulaa". Gangtok on myös tiibetinbuddhalaisen kulttuurin keskus, ja kaupungissa on useita luostareita ja uskonnollisia kouluja.


title: Luettelo Pokémon-tyypeistä

text: Pokémon-tyyppi on kuvitteellisten Pokémon-lajien ominaisuus, joka määrittää niiden vahvuudet ja heikkoudet taistelussa toisia Pokémon-lajeja vastaan. Tässä toimii niin sanottu kivi, paperi ja sakset -tekniikka, sillä jokainen on heikko jollekin ja jokainen on jotakin vastaan vahva. Osa Pokémon-tyypeistä on myös täysin immuuneja joillekin tyypeille.


title: Luettelo Pokémon-tyypeistä

text: Osa heikkouksista on helppoa päätellä maalaisjärjellä, kuten se, että tulityyppi on heikko vesityyppiä vastaan, tai se, että vesityyppi on heikko sähkötyyppiä vastaan. Jotkut tyypit taas eivät ole niin selviä, kuten hyönteistyypin vahvuus meediotyyppiä vastaan, joka perustuu entomofobiaan eli hyönteiskammoon. Osa Pokémoneista on kahta eri tyyppiä, kuten esimerkiksi Bulbasaur, joka on ruoho- ja myrkkytyyppiä. Silloin näiden tyyppien heikkoudet ja vahvuudet laskemalla yhteen saadaan yhdistelmän heikkoudet ja vahvuudet. Esimerkiksi, kivi- ja maatyyppinen Pokémon ottaa nelinkertaisen vahingon ruohotyypin liikkeistä, sillä sekä kivi- että maatyyppi ovat molemmat heikkoja ruohotyypin liikkeille, eli ne ottavat kaksinkertaista vahinkoa itseensä.


title: Luettelo Pokémon-tyypeistä

text: Hyönteistyypin Pokémonit ovat yleensä niveljalkaisen näköisiä Pokémoneja, usein hyönteisiä ja joskus hämähäkkejä. Hyönteistyypin Pokémonit kehittyvät yleensä alhaisilla tasoilla ja niiden on tarkoitus olla pelin aikaisessa vaiheessa, eikä niillä ole suuria määriä osumapisteitä (HP). Ainoa hyönteistyypin Pokémon, joka on joko legendaarinen tai myyttinen, on Genesect.


title: Luettelo Pokémon-tyypeistä

text: Alla on lista hyönteistyypin vahvuuksista ja heikkouksista, sekä puolustuksessa että hyökkäyksessä (Eivät tehoa = Vastustajan hyökkäykset eivät tehoa kunnolla, eli tässä osiossa puolustuksen vahvuuksia).


title: Luettelo Pokémon-tyypeistä

text:
Puolustus
Hyökkäys


title: Luettelo Pokémon-tyypeistä

text:
Jäätyypin Pokémonit perustuvat joko arktisen alueen eläimiin tai myyttisiin olentoihin. Ne yhdistetään yleensä kylmiin asioihin ja alueisiin.
Jäätyyppejä on vain 33 erilaista, eli niitä on kaikkein vähiten erilaisia kaikista Pokémon-tyypeistä. Niillä on yleensä korkea erikoispuolustus ja matala puolustustaito. Monet jäätyypin iskut voivat jäädyttää vastustajan, mikä estää liikkumisen, kunnes se on sulanut. Jäätyypin Pokémonit eivät voi jäätyä ellei vastustaja käytä "Tri Attack" -hyökkäystä), eivätkä ne ota vahinkoa "jääsateesta".


title: Luettelo Pokémon-tyypeistä

text: Keijutyyppi on uusin tyyppi, joka ilmaantui Pokémon-maailmaan peleissä Pokemon X ja Y. Sen vahvuuksia on erikoishyökkäys- ja puolustus. Keijutyyppi oli ensimmäinen uusi Pokémon-tyyppi 14 vuoteen, ja se lisättiin tasapainottamaan lohikäärmetyypin ylivoimaa, sekä tekemään teräs- ja myrkkytyypeistä parempia. Myös muutama vanhempi Pokemon omaa kuudennesta sukupolvesta lähtien joko kokonaan tai toisena tyyppinä keijutyypin (kuten Jigglypuff, Clefairy ja Marill). Tästä huolimatta se on yksi harvinaisimmista Pokémon-tyypeistä. Myös muutama normaalityypin hyökkäys/liike ovat muuttuneet keijutyypiksi, muun muassa "Charm" ja "Moonlight".


title: Luettelo Pokémon-tyypeistä

text: Kivityypin Pokémonit yhdistetään kiviin ja vuoriin. Niillä on keskimäärin erittäin korkea puolustus. Kivityypin hyökkäykset ovat yleensä kiven heittämistä tai hajottamista. Monet kivityypin Pokémonit ovat sekä kivi- että maatyyppisiä, mikä aiheuttaa niille sen, että ne ottavat nelinkertaisen vahingon ruoho- ja vesityypin liikkeistä. Kivityypit eivät ota vahinkoa hiekkamyrskystä, ja lisäksi niiden erikoispuolustus kasvaa samalla puolella.


title: Luettelo Pokémon-tyypeistä

text:
Kummitus- eli haamutyypin Pokémonit yhdistetään yleensä yliluonnolliseen. Näissä peleissä kummitustyypillä ei ollut vielä heikkouksia. Kummitustyyppiset Pokemonit ovat keiju- ja jäätyyppien ohella kaikkein harvinaisimpia lukumäärältään.
Niihin eivät tehoa liikkeet, jotka estäisivät niitä pakenemasta taistelusta.


title: Luettelo Pokémon-tyypeistä

text:
Puolustus
Hyökkäys
Hyökkäys "Curse" käyttäytyy erilaisesti, kun kummitustyyppi käyttää sitä. Puolet kummitustyypin maksimiosumapisteistä (HP) lähtee pois ja vastustajalta lähtee neljännes maksimiosumapisteistä joka vuorolla, vaikka liikettä käyttänyt kummitustyyppi olisi pyörtynyt.
Jos jokin muu kuin kummitustyyppinen Pokémon käyttää "Curse" -hyökkäystä, sen hyökkäys ja puolustus paranevat, mutta nopeus laskee.


title: Luettelo Pokémon-tyypeistä

text: Lentotyypin Pokémonit ovat Pokémoneja, jotka lentävät, ja jotka keskimäärin kaikkein nopeimpia Pokémoneista. Ne ovat normaalisti linnun tai jonkin myyttisen olennon, kuten lohikäärmeen, näköisiä. Tornadus on ainoa pelkästään lentotyypiä oleva Pokémon. Kaikilla muilla on myös jokin muu tyyppi. Niistä ainoat Pokémonit, joilla lentotyyppi on päätyyppi, ovat Noibat ja Noivern.


title: Luettelo Pokémon-tyypeistä

text: Lohikäärmetyypin Pokémonit ovat kaikkein voimakkaimpia Pokémoneja, sillä niillä on keskimäärin parhaat HP:t, hyökkäys- erkoishyökkäys- ja erikoispuolustuskyvyt. Tämä osin selittyy sillä, että moni legendaarinen Pokémon on ainakin osin lohikäärmetyyppiä. Kaikki lohikäärmeen näköiset Pokémonit eivät ole välttämättä lohikäärmetyyppiä, esimerkiksi Aerodactyl on kivi/lentotyyppinen ja Gyarados on vesi/lentotyyppinen Pokémon. Kuitenkin jotkut näistä voivat kuulua lohikäärmeiden lisääntymisryhmään (esimerkiksi Charizard ja Gyarados). Monet viimeisen kehitysmuodon lohikäärmetyypin Pokémonit ovat myös lentotyyppisiä, joten ne ovat silloin nelinkertaisesti heikkoja jäätyypin Pokémoneille.


title: Luettelo Pokémon-tyypeistä

text: Maatyypin Pokémonit ovat yleensä vahvoja/kestäviä, ja niillä on hyvät hyökkäys- ja puolustuskyvyt. Ne liitetään yleensä maahan/maaperään. Esimerkkejä maatyypin Pokémoneista on Dugtrio, Groudon ja Sandshrew. Monet maatyypin Pokémonit ovat myös kivityyppiä, mikä aiheuttaa sen, että ne ottavat nelinkertaisen vahingon ruoho- ja vesityypin liikkeistä. Maatyypit eivät ota vahinkoa hiekkamyrskystä, eikä liike "Thunder Wave" (liike, joka halvaannuttaa aina) tehoa niihin.


title: Luettelo Pokémon-tyypeistä

text:
Psyykkis/meediotyypin Pokémoneilla on yleensä henkisiä ja psyykkisiä kykyjä, kuten psykokinesia, telepatia ja teleportaatio. Psyykkisillä Pokémoneilla on korkeat erikoiskyvyt ja ne ovat aika nopeita. Yleensä jokaisen sukupolven vaikeimmin saatavat legendaariset Pokémonit ovat psyykkistyyppisiä (kuten Lugia). Ensimmäisessä sukupolvessa psyykkistyypit olivat ylivoimaisia, sillä niiden ainoa heikkous oli hyönteistyyppi, ja kovia hyönteistyypin Pokémoneja ei ollut paljoa. Toiseen sukupolveen tilannetta tasoitettiin lisäämällä pimeystyyppi, jota vastaan psyykkistyypin Pokémonit ovat heikkoja.
Esimerkkejä psyykkistyypin Pokémoneista on Drowzee, Abra, Kadabra ja Hypno.


title: Luettelo Pokémon-tyypeistä

text: Myrkkytyypin Pokémoneilla on laadukasta myrkkyä sisällään. Ennen kuudetta sukupolvea myrkkytyypit aiheuttivat vain ruohotyypeille kaksinkertaista vahinkoa. Kuudennesta sukupolvesta lähtien ne ovat aiheuttaneet myös keijutyypeille kaksinkertaista vahinkoa. Jotkut hyönteistyypit (kuten Ekans), tuottavat myrkkyä, jotkut ovat myrkyllisiä kasveja (kuten Gloom, ruoho- ja myrkkytyyppinen), ja jotkut koostuvat myrkyllisistä aineista (kuten Grimer ja Muk). Monet myrkkytyypin iskut voivat myrkyttää vastustajan, mikä aiheuttaa uhrin menettämään osumapisteitä (HP) jokaisen vuoron jälkeen. Liikkeet "Toxic" ja "Poison Fang" voivat aiheuttaa pahan myrkytystilan, missä myrkyn määrä kasvaa joka vuorolla ja vastustaja menettää enemmän osumapisteitä joka kerta. Myrkkytyypit eivät voi kuitenkaan itse myrkyttyä, ei normaalisti eikä pahasti.


title: Luettelo Pokémon-tyypeistä

text: Normaalityypin Pokémonit ovat kaikkein yleisimpiä Pokémon-tyypeistä. Niiden liikkeet perustuvat normaaleihin hyökkäyksiin, kuten taklauksiin ja raapaisuihin. Niiden vahvuuksiin kuuluu korkea kestokyky. Normaalityyppi on kuin oletusarvoinen tyyppi, jonne kuuluvat Pokémonit, jotka eivät sovi muihin tyyppeihin. Normaalityypin Pokémonit ovat yleensä nisäkkäiden näköisiä. Monet niistä ovat myös lentotyyppiä. Normaalityypin Pokémoneilla ei ole vahvuuksia hyökkäyksissään, mutta sillä ei ole myöskään paljoakaan heikkouksia.


title: Luettelo Pokémon-tyypeistä

text:
Pimeystyyppi lisättiin Pokémonin maailmaan toisessa sukupolvessa tasapainottamaan psyykkistyyppien ylivoimaa. Niiden hyökkäysvoima on keskimäärin korkea mutta puolustuskyky on heikko.
Japaninkielisessä versiossa tätä tyyppiä kutsutaan pahuustyypiksi ("Evil type"). Niillä on yleensä myös pahoja liikkeitä, kuten "Bite" ja "Thief", jonka käyttäjä voi varastaa vastustajan esineen.


title: Luettelo Pokémon-tyypeistä

text:
Ruohotyypin Pokémonit ovat heikkouksiltaan ja vahvuuksiltaan heikoimpia Pokémoneja ja ne ovat yhdessä tuli- ja vesityypin Pokémonien lisäksi peruselementtejä.
Ruohotyypeillä kyvyt ja esiintyminen ovat yhdistyneet kasvielämään ja luontoon. Ne käyttävät monia HP-uusimiskeinoja ja liikkeitä, jotka aiheuttavat erilaisia tiloja heidän hyödykseen, esimerkiksi lamaannuttaminen. Esimerkki tällaisesta liikkeestä on "Absorb", joka parantaa liikettä käyttänyttä Pokémonia puolella vastustajalleen aiheutuneesta vahingosta. Kuudennesta sukupolvesta lähtien ruohotyypin Pokémonit ovat olleet immuuneja liikkeille "Sleep Powder", "Poison Powder" ja "Stun Spore". Toisen sukupolven aikaan melkein puolet ruohotyypin Pokémoneista oli myös myrkkytyyppisiä. Ensimmäisessä sukupolvessa oli vain yksi puhtaasti ruohotyyppinen Pokémon, Tangela. Esimerkkejä ruohotyypin Pokémoneista ovat Bulbasaur (joka on myös myrkkytyypin Pokémon), Leafeon ja Chespin.


title: Luettelo Pokémon-tyypeistä

text: Sähkötyypin Pokémoneilla on sähköisyyteen suuntautuneet voimat. Sähkötyypin Pokémonit ovat yleensä todella nopeita ja niiden erikoishyökkäykset ja erikoispuolustus ovat todella hyviä. Sähkötyypin ainoa heikkous on maa. Sähkötyypin Pokémonien hyökkäykset saattavat saada vastustajan Pokémonin lamaantumaan, mikä tarkoittaa, että se ei välttämättä pysty liikkumaan. Siten "Thunder Wave" -hyökkäys tehoaa näin aina osuessaan. Kuudennesta sukupolvesta lähtien sähkötyypit eivät ole kuitenkaan itse voineet lamaantua lukuun ottamatta tilannetta, jossa vastustaja käyttää "Tri Attack" -hyökkäystä).


title: Luettelo Pokémon-tyypeistä

text:
Taistelutyypin Pokémonit ovat vahvoja ja niillä on tehokkaat lihakset. Niiden hyökkäyskyky on keskimäärin toiseksi suurin lohikäärmetyypin jälkeen ja ne ovat usein myös kestäviä ja nopeita.
Taistelutyypin Pokémonit liikkeet ovat yleensä potkuja ja lyöntejä. Esimerkkejä taistelutyypin Pokémoneista ovat Machoke, Mankey ja Hariyama.


title: Luettelo Pokémon-tyypeistä

text: Terästyypin Pokémoneilla on kaikista Pokémon-tyypeistä eniten vahvuuksia puolustuksessa, eli kymmenen. Lisäksi terästyypit ovat immuuneja myrkkytyyppiä vastaan. Niillä on keskimäärin korkein puolustuskyky, ja lisäksi niillä on korkeat hyökkäys- ja erikoispuolustuskyvyt. Ne ovat kuitenkin usein hitaita, eikä niillä ole paljoa HP:tä. Ne eivät ota vahinkoa hiekkamyrskystä, eikä niitä voi myrkyttää mitenkään. Terästyypin Pokémonit on tehty tai päällystetty teräksellä tai raudalla.


title: Luettelo Pokémon-tyypeistä

text:
Puolustus
Hyökkäys


title: Luettelo Pokémon-tyypeistä

text:
Tulityyppi on yksi kolmesta perustyypistä vesi- ja ruohotyypin lisäksi. Niillä on keskimäärin korkea erikoishyökkäyskyky ja ne ovat melko nopeita. Tulityypit ovat yleensä harvinaisia pelin alkupuolella.
Tulityypin hyökkäykset voivat aiheuttaa palamisen, joka on tila, missä vastustajalta alenevat hyökkäyspisteet ja osumapisteet (HP) joka vuorolla. Tulityypin Pokémonit eivät voi palaa (ellei vastustaja käytä "Tri Attack" -hyökkäystä). Tulityypin Pokémoneja ovat esimerkiksi Charmander, Magmar ja Cyndaquil.


title: Luettelo Pokémon-tyypeistä

text:
Vesityyppi on yksi kolmesta perustyypistä ruoho- ja tulityypin lisäksi. Sillä ei ole minkäänlaista erikoisuutta, mutta sen kestokyky, hyökkäykset ja puolustukset sekä nopeus ovat keskimäärin keskitasoa.
Vesityypin Pokémonit ovat vesistöissä eläviä, useimmiten kalaa tai muuta vedeneläintä, muistuttavia, ja niiden voimat liittyvät suoraan veteen. Esimerkkejä vesipokémoneista ovat Squirtle, Magikarp ja Tentacruel. Vesityypin liikkeet voimistuvat sateella ja heikentyvät kirkkaassa auringonpaisteessa.


title: Luettelo Pokémon-tyypeistä

text: Seuraavat tyypit alla ovat epävirallisia tyyppejä Pokémoneille. Jotkin esiintyvät käytettäessä ohjelmointivirheitä, muilla on tämän tyypin hyökkäyksiä mutta eivät itse ole sitä.


title: Luettelo Pokémon-tyypeistä

text: Lintutyyppi löytyy pelin koodista, mutta sitä ei ole virallisesti mahdollista saada pelissä millään tavalla. Ainoa tapa saada lintutyyppi näkymään on huijata. Lintutyypeiksi on merkitty 'M, Missingno ja 3trainerpoké. 'M eli Missingno on mahdollista saada peleissä Pokémon Red ja Blue.


title: Luettelo Pokémon-tyypeistä

text: ???-tyyppi oli "Curse" -hyökkäyksen tyyppi viidennen sukupolven peleihin saakka, jolloin siitä tuli haamutyypin hyökkäys. Hyökkäys "Curse" käyttäytyy erilaisesti, kun haamutyyppi käyttää sitä.


title: Luettelo Pokémon-tyypeistä

text: ???-tyyppi on annettu myös haamujen hyökkäyksille, Colosseumissa ja tuntemattomilla Pokémoneilla hyökkäykset olivat ???-tyyppiä, kunnes haamujen sydämet valloitettiin. Pokémon Mystery Dungeonissa liikkeellä "Hidden Power" ei ollut lainkaan tyyppiä, kun muissa peleissä se on normaalityyppinen. Muita liikkeitä, joilla ei ole tyyppiä Pokémon Mystery Dungeonissa, ovat "Wide Slash", "Vacuum-Cut", "Spin Slash" ja "Excavate".


title: Luettelo Pokémon-tyypeistä

text: Pokémonien munat ovat ???-tyyppiä, kunnes ne kuoriutuvat.


title: Moisiovaara

text: Moisiovaara tai Moisionvaara on kylä Hyrynsalmen kunnassa Kainuussa. Kylä sijaitsee noin 36 kilometriä itään Hyrynsalmen keskustaajamasta ja noin 40 kilometriä etelään Suomussalmen Ämmänsaaresta.


title: Moisiovaara

text: Kylä on muodostunut alun perin maatalouskyläksi Kaartilanvaaran rinteille sekä sen länsipuolelle. Kylän halki kulkee Hyrynsalmelta Moisiovaaran kautta Suomussalmelle johtava yhdystie.


title: Glutamyylitransferaasi

text: Glutamyylitransferaasi on veressä ja erityisesti maksan kudoksessa esiintyvä entsyymi. Se liittää glutamyyliryhmän aminohappoihin ja kykenee myös hydrolysoimaan peptideitä.


title: Glutamyylitransferaasi

text: Glutamyylitransferaasin pitoisuus kuvaa maksan kuntoa. S-GT on laboratoriotutkimus jossa mitataan glutamyylitransferaasia. Arvo kohoaa runsaan alkoholin käytön, sappiteiden tukoksen ja hepatiitin seurauksena. Arvo tasaantuu muutamassa viikossa alkoholin käytön lopetuksesta.


title: Glutamyylitransferaasi

text: Viitearvot:


title: Vastamelukuuloke

text: Vastamelukuuloke on kuuloketyyppi, joka vähentää ympäristön äänten pääsyä korvaan tuottamalla meluun nähden vastakkaisessa vaiheessa olevan äänen, joka pyrkii kumoamaan melun.


title: Vastamelukuuloke

text: Korvan lähelle, eli käytännössä kuulokkeen ulkopuolelle sijoitetaan mikrofoni, joka muuttaa ympäristöstä tulevat ääniaallot vaihtosähköksi. Vaihtosähkö vahvistetaan ja syötetään vastakkaisvaiheisena korvan päällä tai korvakäytävässä olevaan pieneen kaiuttimeen. Tällöin ulkoa tuleva ja kaiuttimen tuottama ääni summautuvat korvassa ja niiden välillä tapahtuu destruktiivinen interferenssi. Oikein säädetyssä vastamelukuulokkeessa ulkoa tuleva melu ja kaiuttimen tuottama vastamelu ovat keskenään tarkalleen yhtä voimakkaita ja vastakkaisvaiheisia, jolloin ne kumoavat toisensa ja vastamelukuulokkeita käyttävä henkilö kuulee ympäristön äänet voimakkaasti vaimentuneina. Vastamelukuulokkeet vaimentavat parhaiten melko matalataajuisia, voimakkuudeltaan tasaisia melunlähteitä, kuten ajoneuvon tai jääkaapin hurinaa.


title: Vastamelukuuloke

text: Vastamelukuulokkeisiin voi yleensä kytkeä jonkin ulkoisen signaalilähteen, kuten esimerkiksi MP3-soittimen, jolloin henkilö voi keskittyä musiikin kuuntelemiseen hiljaisellakin voimakkuudella ilman, että ympäristön äänet häiritsevät. Vastamelukuulokkeita voi kuitenkin käyttää myös ilman mitään ulkoista äänilähdettä taustamelun vaimentamiseen.


title: Fennia

text: Fennia voi tarkoittaa:


title: Eläke-Fennia

text: Keskinäinen vakuutusyhtiö Eläke-Fennia oli työeläkevakuutusyhtiö, joka huolehti kaikkien yksityisalojen työntekijöiden ja yrittäjien työeläketurvasta. Eläke-Fennia yhdistyi LähiTapiola Eläkeyhtiön kanssa Työeläkevakuutysyhtiö Eloksi vuoden 2014 alussa.


title: Eläke-Fennia

text: Eläke-Fennia aloitti toimintansa 1. elokuuta 1998, ja se jatkoi vuonna 1947 perustetun Eläke-Varman toimintaa. Eläke-Fennian toimitusjohtaja oli kevääseen 2001 saakka Risto Kausto, jonka jälkeen toimitusjohtaja oli Lasse Heiniö. Eläke-Fennia oli osa Fennia-ryhmää. Lisäksi Eläke-Fennian yhteistyökumppaneita olivat Lähivakuutus, Säästöpankki-ryhmä, Handelsbanken sekä vakuutusmeklarit.


title: Eläke-Fennia

text: Eläke-Fennian eläkevarat vuoden 2009 lopussa olivat noin 6,16 miljardia euroa. Vakuutettuja yhtiöllä on yli 210 000 ja eläkkeensaajia noin 82 000. Eläke-Fennia sijoitti eläkevarat joukkovelkakirjalainoihin, osakkeisiin ja kiinteistöihin. Eläke-Fennia omisti muun muassa osuudet Kauppakeskus Sellosta ja Kauppakeskus Jumbosta.


title: Kempeleen vaakuna

text: Kempeleen kunnanvaakuna on Kempeleen kunnan tunnus, jonka on suunnitellut Kaj Kajander. Vaakunassa on sininen kenttä sekä hopeinen aaltokoroinen vasen pieli ja alakkain kaksi hopeista yläviistoon lentävää sorsaa. Vaakuna-aihe viittaa Kempeleenlahden vesijättömaihin ja sen runsaslukuiseen linnustoon.


title: Kempeleen vaakuna

text: Kun laki kunnan vaakunoista oli annettu 8. huhtikuuta 1949, saivat myös maalaiskunnat oikeuden käyttää vaakunaa. Vaakunat suunniteltiin kaikkiaan 466 maalaiskunnalle (vain kolme kuntaa, Koijärvi, Pielisensuu ja Uudenkaupungin maalaiskunta eivät ehtineet koskaan saada omaa vaakunaansa ennen lakkauttamistaan), ja viimeisenä kunnista sisäministeriö vahvisti oman vaakunansa Kempeleen kunnalle 24. marraskuuta 1969. Kempeleen kunnanvaltuusto oli hyväksynyt vaakunakuvauksen aiemmin samana vuonna 10. lokakuuta, joskin valtionarkisto oli tehnyt myöhemmin siihen pienen korjauksen.


title: Antonio Cassano

text: Antonio Cassano (s. 12. heinäkuuta 1982 Bari, Italia) on pelaajauransa jo lopettanut italialainen jalkapalloilija, pelipaikaltaan hyökkääjä. Aiemmin hän on edustanut italialaisseuroja Baria, Romaa, Sampdoriaa, Milania, Inter Milania ja Parmaa, sekä espanjalaista Real Madridia.


title: Antonio Cassano

text: Cassano kasvoi Barin vanhassakaupungissa Barivecchiassa ja aloitti jalkapalloilun kaupungin kaduilla, jossa paikallisseura AS Barin kykyjenetsijä hänet huomasi. Edustusjoukkue- ja Serie A -debyyttinsä Barissa Cassano teki 17-vuotiaana Lecceä vastaan joulukuussa 1999 ja jo toisessa ottelussaan Interiä vastaan hän teki maalin. Barissa hän pelasi aina vuoteen 2001 asti, jolloin lukuisista suurseurojen tarjouksista Cassano valitsi Roman. Hän kertoi valinneensa Roman, koska hänen idolinsa Francesco Totti pelasi kyseisessä joukkueessa. Nuoresta iästään huolimatta Cassano oli kehittynyt hyökkäävänä keskikenttäpelaajana. Romassa hän todisti omaavansa loistavan tekniikan ja pystyi myös tekemään maaleja. Parhaimmillaan Cassano teki 14 maalia kaudella 2003–2004. Roman maksama hinta Cassanosta oli myös samalla Italian historian kallein alle 20-vuotiaasta maksettu summa.


title: Antonio Cassano

text: Tammikuussa 2006 Cassano siirtyi espanjalaiseen Real Madridiin, jossa ei kuitenkaan onnistunut saamaan juurikaan peliaikaa. Kesällä 2007 hän siirtyi vuoden lainasopimuksella kotimaahansa genovalaisen Sampdorian riveihin. Kausi oli Cassanolle menestys loukkaantumisista ja viiden ottelun pelikiellosta huolimatta, ja kesällä 2008 siirrosta tuli pysyvä, kun pelaaja ja seura tekivät vuoteen 2013 ulottuvan sopimuksen. Rahaa siirrossa ei liikkunut, mutta Real Madrid saa 5–7 miljoonan euron korvauksen mikäli Cassano siirtyy lähivuosina toiseen seuraan.


title: Antonio Cassano

text: Seuraavaksi kaudeksi 2008–2009 hänet valittiin joukkueen varakapteeniksi. Hänen kautensa sujui kokonaisuudeltaan hyvin ja erityisesti tammikuussa siirtoikkunan aikana hankitun Giampaolo Pazzinin kanssa Cassanon yhteispeli sujui loistokkaasti ja heitä verrattiin muun muassa takavuosien Gianluca Viallin ja Roberto Mancinin muodostomaan hyökkäysduoon. Hän pelasi kauden aikana lopulta 35 sarjaottelua ja teki niissä 12 maalia.


title: Antonio Cassano

text:
Cassano ajautui Sampdorian seurajohdon kanssa riitoihin arvosteltuaan tätä avoimesti ja lopulta seura päätti hyllyttää hänet lokakuussa 2010. Milanin puheenjohtaja Silvio Berlusconi ilmoitti milanolaisseuran hankkivan Cassanon riveihinsä tammikuun 2011 siirtoikkunan aikana.
22. elokuuta 2012 Cassano siirtyi Milanista Internazionaleen.


title: Antonio Cassano

text: Cassano teki debyyttinsä Italian maajoukkueessa vuonna 2003 Puolaa vastaan, jossa hän myös teki samalla ensimmäisen maalinsa. Hän kuului Italian joukkueeseen vuoden 2004 EM-karsinnoissa, jossa hän pelasi kaksi ottelua ja teki kaksi maalia. Cassano pelasi kesän 2008 EM-lopputurnauksessa sekä kesän 2012 EM-lopputurnauksessa. Hän pelasi yhteensä 39 maaottelua ja teki niissä kymmenen maalia.


title: Antonio Cassano

text: Cassano tunnetaan kuumaverisenä ja tunteikkaana ongelmapelaajana, joka voisi taitojensa puolesta olla hyvinkin yksi nykyjalkapallon suurimmista tähdistä, mutta joka on pilannut loistomahdollisuutensa riitoihin. Hän on joutunut suhteellisen lyhyellä urallaan jo monesti riitoihin seurajohdon kanssa kuten kävi niin Romassa, Real Madridissa, ja Sampdoriassa.


title: Antonio Cassano

text: Monet muistavat Cassanon itkukohtauksen kaudella 2007–2008 ottelussa Fiorentinaa vastaan. Tilanne käynnistyi, kun erotuomari näytti Cassanolle keltaista korttia hänen huudeltuaan jotain linjatuomarille. Varoitus tiesi Cassanolle pelikieltoa Sampdorian seuraavasta ottelusta Romaa, Cassanon entistä seuraa, vastaan. Cassano oli luonnehtinut Roma-ottelua elämänsä tärkeimmäksi peliksi ja kun hän näki keltaisen kortin, meni hän ikään kuin šokkiin, alkoi itkeä ja hakkasi nurmea.


title: Argentiinan Grand Prix 1956

text: Argentiinan Grand Prix 1956 oli Formula 1 -sarjan osakilpailu, joka ajettiin 22. tammikuuta 1956 Buenos Airesissa. Kilpailu oli kauden avauskilpailu ja sen voittivat Juan Manuel Fangio ja Luigi Musso, jolle voitto oli uran ensimmäinen ja samalla ainoa. Chico Landi otti uransa ensimmäisen ja ainoan pistesijan.


title: Monacon Grand Prix 1956

text: Monacon Grand Prix 1956 oli Formula 1 -sarjan osakilpailu, joka ajettiin 13. toukokuuta 1956 Monacossa. Kilpailun voitti Stirling Moss, jolle voitto oli kauden ensimmäinen.


title: Indianapolis 500 1956

text: Indianapolis 500 1956 oli Formula 1 -sarjan osakilpailu, joka ajettiin 30. toukokuuta 1956 Indianapolisissa. Kilpailun voitti Pat Flaherty.


title: Belgian Grand Prix 1956

text:
Belgian Grand Prix 1956 oli Formula 1 -sarjan osakilpailu, joka ajettiin
3. kesäkuuta 1956 Spa-Francorchamps'n radalla. Kilpailun voitti Peter Collins, jolle voitto oli kauden ensimmäinen.


title: Ranskan Grand Prix 1956

text: Ranskan Grand Prix 1956 oli Formula 1 -sarjan osakilpailu, joka ajettiin 1. heinäkuuta 1956 Reims-Gueux -radalla. Kilpailun voitti Peter Collins, jolle voitto oli kauden toinen.


title: Britannian Grand Prix 1956

text:
Britannian Grand Prix 1956 oli Formula 1 -sarjan osakilpailu, joka ajettiin
14. heinäkuuta 1956 Silverstonen radalla. Kilpailun voitti Juan Manuel Fangio, jolle voitto oli kauden ensimmäinen.


title: Saksan Grand Prix 1956

text: Saksan Grand Prix 1956 oli Formula 1 -sarjan osakilpailu, joka ajettiin 5. elokuuta 1956 Nürburgringin radalla. Kilpailun voitti Juan Manuel Fangio, jolle voitto oli kauden toinen.


title: Italian Grand Prix 1956

text: Italian Grand Prix 1956 oli Formula 1 -sarjan osakilpailu, joka ajettiin 2. syyskuuta 1956 Monzan radalla. Kilpailu oli kauden viimeinen, ja sen voitti Stirling Moss, jolle voitto oli kauden toinen.


title: Hylkikalla

text: Hylkikalla on pieni kivikkoinen saari Perämerellä Iin kunnan vesialueella. Lähimmät muut saaret ovat Rakka-Penno ja Ulkokaapri. Saaren itäpuolella on 2.4 metrin veneväylä. Saari sijaitsee Olhavan kylän edustalla noin seitsemän kilometriä Olhavanjoen suulta länteen.


title: Pavel Gerasimov

text: Pavel Aleksandrovitš Gerasimov (, s. 29. toukokuuta 1979 Aleksin, Tulan alue) on venäläinen seiväshyppääjä.


title: Pavel Gerasimov

text: Gerasimov sai seiväshypyssä nuorten EM-hopeaa Ljubljanassa 1997 ja voitti nuorten maailmanmestaruuden Annecyssä 1998 tuloksella 555. Sydneyn olympialaisissa 2000 hän karsiutui. Seuraavana vuonna Lissabonin sisäratojen MM-kisoissa hän oli viides hypättyään 570. Vuoden 2002 sisäratojen EM-kisoissa Wienissä hän hyppäsi kuudenneksi ja samana vuonna Münchenin ulkoratojen EM-kisoissa kahdenneksitoista. Gerasimov karsiutui Pariisin MM-kisoissa 2003 sekä Budapestin sisäratojen MM-kisoissa 2004. Ateenan olympialaisissa hän oli kolmastoista. Gerasimov voitti ensimmäisen aikuisten arvokisamitalinsa Helsingin MM-kisoissa 2005 hyppäämällä 565, joka riitti MM-pronssiin.


title: Pavel Gerasimov

text: Gerasimov karsiutui loppukilpailusta sisäratojen 2007 EM- ja 2008 MM-kilpailuissa. Torinon EM-hallikisoissa 2009 hän sai hopeaa tuloksella 576.


title: Selkäletto

text: Selkäletto voi tarkoittaa seuraavia saaria:


title: Selkäletto (Ii)

text: Selkäletto Krunnien saariston eteläpuolella Perämerellä on yksi kolmesta saman nimisestä Iin kunnassa sijaitsevasta saaresta. Kivikkoinen saari sijaitsee noin yhdeksän kilometriä Krunnien saariston pääsaaren, Ulkokrunnin, eteläpuolella, ja noin 18 kilometrin päässä mantereelta. Saarella on pieni lampi.


title: Selkäletto (Ii)

text: Muut Iin kunnassa sijaitsevat Selkäletto-nimiset saaret ovat Selkäletto Seljänlahdella ja Selkäletto Praavan edustalla.


title: Selkäletto (Ii)

text: Selkäletto on vanha kalastajasaari, jota käytettiin 1800–1900-lukujen vaihteessa hylkeenpyynnin tukikohtana. Nykyisin saarella on seitsemän kalastajien mökkiä, näistä vanhimmat ovat 1950-luvulta.


title: Selkäletto (Ii)

text: Saaren keskiosassa sijaitsee kivilatomus, vanha merimerkki ja muinaisjäännös, jonka ovat perimätiedon mukaan rakentaneet suomalaiset työmiehet venäläisten johdolla. Merimerkin koko on noin 7 m × 7 m ja sen korkeus on noin 2,5 metriä. Latomuksen huipulla on perimätiedon mukaan ollut puisen huippumerkin jäänteitä vielä 1970-luvulla. Merkin itäinen sivu on sortunut. Kaakkoisrannalla sijaitsee lisäksi vanha, ilmeisesti linnustuksen näkösuojana käytetty matala kivimuuri.


title: Formula 1 -kausi 1957

text: Formula 1 -kausi 1957 oli 8:s Formula 1 -kausi. Se alkoi 13. tammikuuta 1957 ja loppui 8. syyskuuta kahdeksan kilpailun jälkeen. Mestaruuden voitti Juan Manuel Fangio, jolle mestaruus oli jo viides.